text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
“Chiuta waŵe wakuneneska” (1-8)
-
Wose mbakwananga, Ŵayuda na Ŵagiriki (9-20)
-
Urunji kwizira mu chipulikano (21-31)
3 Ipo kasi Muyuda wakuluska wuli ŵanyake, panji kasi ukotoli uli na chandulo wuli?
2 Wakuŵaluska mu nthowa zinandi. Chakwamba, ntchifukwa chakuti Ŵayuda ndiwo ŵakaŵikizgika mazgu ghakupatulika gha Chiuta.+
3 Ipo vili wuli? Usange ŵanyake ŵakaŵavya chipulikano, kasi ndikuti ŵanthu ŵangamugomezga yayi Chiuta?
4 Vingaŵanga nthena yayi! Kweni Chiuta waŵe wakuneneska,+ nanga munthu waliyose wangasangika mutesi,+ nga umo kuli kulembekera kuti: “Mwakuti usangike murunji mu mazgu ghako ndiposo kuti uluske para ukweruzgika.”+
5 Kasi tiyowoyechi, usange ubendezi withu ukulongora pakweru urunji wa Chiuta? Kasi Chiuta ngwambura urunji para wakulongora ukali wake? (Nkhuyowoya umo ŵanthu ŵakuyowoyera.)
6 Vingaŵanga nthena chara! Ipo kasi Chiuta wazamweruzga wuli charu?+
7 Kweni usange chifukwa cha utesi wane, unenesko wa Chiuta wamanyikwa chomene ndipo wapika uchindami, chifukwa wuli nkhweruzgika kuti nili wakwananga?
8 Ndipo talekerachi kuyowoya nga umo ŵanthu ŵanyake ŵakutipusikizgira kuti ndimo tikuyowoyera, kuti: “Tiyeni tichite vinthu viheni kuti vinthu viwemi vize”? Ŵanthu aŵa ŵakwenera kweruzgika.+
9 Wuli pera? Kasi ise tili pawemiko? Yayi! Chifukwa tayowoya kale kuti Ŵayuda kweniso Ŵagiriki, wose ŵali pasi pa kwananga.+
10 Nga umo kuli kulembekera kuti: “Palije munthu murunji, nanga njumoza.+
11 Palije yumoza uyo wali na mahara, palije yumoza uyo wakupenja Chiuta.
12 Ŵanthu wose ŵapatuka, wose pamoza ŵazgoka ŵawakawaka. Palije uyo wakulongora lusungu, palije nanga njumoza.”+
13 “Chigolomiro chawo ni dindi lakujulika, ŵakuyowoya upusikizgi na malulimi ghawo.”+ “Mata ghakali gha vipiri ghali mu milomo yawo.”+
14 “Mulomo wawo ngwakuzura na mazgu ghakutemba na ghakuŵinya.”+
15 “Malundi ghawo ghakuchimbilira kuthiska ndopa.”+
16 “Mu nthowa zawo muli pharanyiko na kusokwa,
17 ndipo nthowa yamtende ŵandayimanye.”+
18 “Palije kopa Chiuta pamaso pawo.”+
19 Sono tikumanya kuti vinthu vyose ivyo Dango likuyowoya likuphalira awo ŵali pasi pa Dango, mwakuti mulomo uliwose ukhale chete ndipo charu chose chiŵe chakwenelera chilango cha Chiuta.+
20 Ntheura palije munthu uyo wapimikenge murunji panthazi pa Chiuta chifukwa cha milimo ya dango,+ chifukwa kwizira mu dango kwananga kukumanyikwa makora.+
21 Kweni sono munthu wangaŵa murunji pamaso pa Chiuta kwambura kulondezga dango.+ Dango na ivyo Ntchimi zikalemba vikuchitira ukaboni.+
22 Munthu wangaŵa murunji pamaso pa Chiuta kwizira mu chipulikano mwa Yesu Khristu. Ivi ni vyamachitiko kwa wose awo ŵali na chipulikano. Pakuti palije mphambano.+
23 Chifukwa wose ŵali kwananga ndipo ŵakupeleŵera pa uchindami wa Chiuta.+
24 Ŵanthu ŵakuŵa ŵarunji pamaso pa Chiuta chifukwa cha sembe iyo Khristu Yesu wali kupeleka kuti waŵawombore.+ Ndipo ichi ntchawanangwa+ icho Chiuta wali kupeleka chifukwa cha lusungu lwake lukuru.+
25 Chiuta wakamupeleka kuŵa sembe yakuphepiskira+ kuti ŵanthu ŵaŵe na chipulikano kwizira mu ndopa zake.+ Wakachita nthena kuti walongore urunji wake, chifukwa apo Chiuta wakalongora kuzizipizga wakagowokeranga zakwananga izo zikachitika kale.
26 Wakachita nthena kuti walongore urunji wake+ mu nyengo yasono, mwakuti waŵe murunji para wakumupima murunji munthu uyo wali na chipulikano mwa Yesu.+
27 Kasi pali chifukwa chakunothera? Palije. Ni dango ndi ilo likukanizga kunotha? La milimo lira?+ Yayi, kweni ni dango la chipulikano.
28 Pakuti tikuwona kuti munthu wakupimika murunji na chipulikano, na milimo ya dango yayi.+
29 Panji kasi iyo ni Chiuta wa Ŵayuda pera?+ Asi ŵanthu ŵamitundu nawo ni Chiuta wawo?+ Enya, wa ŵanthu ŵamitundu.+
30 Pakuti Chiuta njumoza,+ wazamupima ŵanthu ŵakukotoleka kuŵa ŵarunji+ chifukwa cha chipulikano. Wazamupimaso ŵanthu ŵambura kukotoleka kuŵa ŵarunji+ chifukwa cha chipulikano chawo.
31 Kasi sono tikumazga dango chifukwa cha chipulikano chithu? Yayi! Kweni tikukhozgera dango.+
Tumizgani
Tumizgani
Ŵaroma 3
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=45&Chapter=3&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D45%26Chapter%3D3%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


c: text/html

text:
Kasi Satana Ndiyo Wakwambiska Masuzgo Ghose?
Ivyo Baibolo likuyowoya
Baibolo likuti Satana Dyabulosi waliko ndipo ni muryarya chomene. Wakugwiliskira ntchito “
vimanyikwiro vyautesi” na “
upusikizgi” kuti wafiske khumbo lake. Baibolo likuti, Satana “
wakujizgora mungelo wa ungweru.” (2 Ŵatesalonika 2:9, 10; 2 Ŵakorinte 11:14) Masuzgo agho ghazara pa charu chapasi, mbukaboni wakuti Dyabulosi waliko.
Kweni Satana ndiyo wakwambiska masuzgo ghose yayi. Chiuta wali kulenga ŵanthu kuti ŵasankhenge ŵekha icho ntchiwemi na icho ntchiheni. (Joshua 24:15) Para tasankha uheni, tikusuzgika.—Ŵagalatiya 6:7, 8.
Manyani Vinandi
Chifukwa Wuli Chiuta Walekelera Uheni na Suzgo?
Kasi uheni ukamba wuli? Chifukwa wuli Chiuta wakuwuwona waka m’paka sono?

robotstxt: allowed

filter: keep


text:
MUTU 6
Kasi Ŵakufwa Ŵakuluta Nkhu?
1-3. Kasi ŵanthu ŵakufumba mafumbo wuli pa nkhani ya nyifwa, ndipo matchalitchi ghakuzgora wuli?
BAIBOLO likuti nyengo yikwiza apo “nyifwa yizamuŵakoso yayi.” (Chivumbuzi 21:4) Mu Mutu 5, tikasambira kuti sembe yakuwombora yikutipa mwaŵi wakuti tizakasange umoyo wamuyirayira. Kweni ŵanthu ŵachali kufwa. (Mupharazgi 9:5) Lekani tikujifumba nipera kuti, kasi para munthu wafwa wakuluta nkhu?
2 Tikukhumba kumanya zgoro la fumbo ili, chomenechomene para uyo tikumutemwa ndiyo wafwa. Nyengo zinyake tingajifumba kuti: ‘Kasi waluta nkhu? Kasi wakutiwona? Kasi wangatiwovwira? Kasi tizamumuwonaso?’
3 Matchalitchi ghakuzgora mafumbo agha mwakupambanapambana. Matchalitchi ghanyake ghakusambizga kuti para munthu wanguŵa na nkharo yiwemi, wakuluta kuchanya para wafwa. Kweni para wanguŵa wankharo yiheni, wakukaphya ku moto. Matchalitchi ghanyakeso ghakusambizga kuti para munthu wafwa, wakuluta uko kukukhala mizimu kuti wakakhalenge na ŵabali ŵake awo ŵali kufwa. Ghanyake ghakusambizga kuti para munthu wafwa wakweruzgika, ndipo wakubabikaso na thupi linyake panji wakuzgoka chinyama.
4. Kasi matchalitchi ghakusambizga fundo wuli yakuyana pa nkhani ya nyifwa?
4 Matchalitchi ghakuŵa nga ghakusambizga vyakupambana. Kweni ghali na fundo yimoza yakuyana. Fundo yake njakuti chinthu chinyake mu thupi chikulutilira kuŵa chamoyo ku malo ghanyake para munthu wafwa. Kasi mbunenesko?
KASI ŴAKUFWA ŴAKULUTA NKHU?
5, 6. Kasi kuliko uko munthu wakuluta para wafwa? Longosorani.
5 Yehova wakumanya icho chikuchitika para munthu wafwa. Baibolo likuti para munthu wafwa, ndikuti kulije. Ndipo para munthu wafwa wakulutilira kuŵaso wamoyo kunyake yayi. Chilichose mwa iyo chikufwa. * Para munthu wafwa, wakulaŵiska yayi, wakupulika yayi, ndipo wakughanaghana yayi.
6 Fumu Solomoni yikalemba kuti “ŵakufwa ŵakumanya kalikose chara.” Ŵakufwa ŵangatemwa ŵanthu ŵamoyo yayi panji kuŵatinkha. Ndipo ku Dindi “kulije mulimo, maghanoghano, kumanya, panji vinjeru.” (Ŵerengani Mupharazgi 9:5, 6, 10.) Lemba la Salimo 146:4 likuti para munthu wafwa, “maghanoghano ghake” ghakufwa.
IVYO YESU WAKAYOWOYA PA NKHANI YA NYIFWA
7. Kasi Yesu wakayaniska nyifwa na vichi? Longosorani.
7 Apo mubwezi wake Lazaro, wakafwa, Yesu wakaphalira ŵasambiri ŵake kuti: “Lazaro mubwezi withu wali mu tulo.” Kweni Yesu wakang’anamuranga kuti wagona nadi yayi. Yesu wakang’anamuranga kuti, “Lazaro wali kufwa.” (Yohane 11:11-14) Apa Yesu wakayaniska nyifwa na tulo. Wakayowoyapo yayi kuti Lazaro wakaŵa kuchanya, panji wakaŵa na ŵabali ŵake awo ŵakafwa. Ndipo Yesu wakayowoyapo yayi kuti apo Lazaro wakafwa wakaphyanga ku moto panji wakababikaso kunyake. Kweniso wakayowoyapo yayi kuti wakazgoka chinyama. Lazaro wakaŵa nga kuti wagona tulo twambura kulota maloto. Malemba ghanyake ghakuyaniska nyifwa na tulo. Baibolo likuti apo Stefano wakakomeka, “wakagona tulo mu nyifwa.” (Milimo 7:60) Mpositole Paulosi nayo wakalemba kuti Ŵakhristu ŵanyake ŵakagona “tulo mu nyifwa.”—1 Ŵakorinte 15:6.
8. Kasi tikumanya wuli kuti Chiuta wakakhumbanga yayi kuti ŵanthu ŵafwenge?
8 Kasi Chiuta wakakhumbanga kuti Adamu na Eva ŵakhale nyengo yichoko waka na kufwa? Yayi. Yehova wakakhumbanga kuti ŵakhale na umoyo uwemi kwamuyirayira. Yehova wakalenga ŵanthu kuti ŵaŵenge na khumbo la kukhala kwamuyirayira. (Mupharazgi 3:11) Ŵapapi ŵakukhumba yayi kuti ŵana ŵawo ŵachekurenge na kufwa. Yehova nayo wakukhumba yayi kuti tichekurenge na kufwa. Kweni para Chiuta wakatilenga kuti tikhalenge kwamuyirayira, chifukwa wuli tikufwa?
CHIFUKWA WULI TIKUFWA?
9. Kasi dango ilo Yehova wakapa Adamu na Eva likaŵa lakusuzga? Longosorani.
9 Mu munda wa Edeni, Yehova wakaphalira Adamu kuti: “Vipambi vya mu makuni ghose gha mu munda uryenge umo wakhumbira. Kweni vya mu khuni la kumanyiska uwemi na uheni ungaryanga yayi, chifukwa pa zuŵa ilo uzamulyera uzamufwa nadi.” (Genizesi 2:16, 17) Dango ili likaŵa lakusuzga yayi, nakuti Yehova ndiyo wakaŵa na udindo wa kuphalira Adamu na Eva icho ntchiwemi na chiheni. Ŵapulikirenge dango ili, mphanyi ŵakalongora kuti ŵakuchindika Adada ŵawo. Kweniso mphanyi ŵakalongora kuti ŵakuwonga Chiuta chifukwa cha vyose ivyo wakaŵapa.
10, 11. (a) Kasi Satana wakayowoya vichi kuti wapusike Adamu na Eva? (b) Kasi Adamu na Eva ŵakarya mwangozi chipambi? Longosorani.
10 Chachitima ntchakuti Adamu na Eva ŵakasankha kuleka kupulikira Yehova. Satana wakafumba Eva kuti: “Kasi mbunenesko kuti Chiuta wati mungaryanga yayi vipambi vya makuni ghose gha mu munda?” Eva wakazgora kuti: “Vipambi vya makuni gha mu munda wati tiryenge. Kweni vipambi vya khuni la pakatikati pa munda, Chiuta wati: ‘Mungaryanga yayi, nesi kulikhwaska, chifukwa mungafwa.’”—Genizesi 3:1-3.
11 Ndipo Satana wakati: “Kufwa mufwenge yayi. Chiuta wakumanya kuti pa zuŵa ilo muzamulyera vya mu khuni ili, maso ghinu ghazamujulika ndipo muzamuŵa nga ni Chiuta, kumanya uwemi na uheni.” (Genizesi 3:4-6) Satana wakakhumbanga kuti Eva wagomezge kuti para warya chipambi mbwenu waŵenge na wanangwa wa kusankha yekha icho ntchiwemi na chiheni. Satana wakamupusika Eva kuti wafwenge yayi para waleka kupulikira Chiuta. Eva, wakatora chipambi na kurya, ndipo wakagaŵirako mfumu wake. Adamu na Eva ŵakamanyanga kuti Yehova waŵakanizga kurya chipambi. Apo ŵakarya chipambi, ŵakalekera dala kupulikira dango lipusu ndiposo liwemi. Ŵakalongora kuti ŵakuchindika yayi Dada wawo wakuchanya uyo wakaŵatemwanga chomene. Ŵakaŵavya pakugwenthera.
12. Kasi Yehova wakajipulika wuli apo Adamu na Eva ŵakamugalukira?
12 Ntchachitima chomene kuti ŵapapi ŵithu ŵakwamba ŵakayuyura Mlengi wawo. Kasi imwe mungajipulika wuli para mwana winu munyamata panji msungwana waleka kumupulikirani ndipo wakuchita vyakupambana na ivyo mwamuphalira? Asi vingamuŵinyani?
13. Kasi Yehova wakang’anamuranga vichi apo wakaphalira Adamu kuti “uzamuwelera ku fuvu”?
13 Adamu na Eva ŵakati ŵagaluka, ŵakataya mwaŵi wakuti ŵakhale kwambura kufwa. Yehova wakaphalira Adamu kuti: “Ndiwe fuvu ndipo uzamuwelera ku fuvu.” (Ŵerengani Genizesi 3:19.) Apa Yehova wakang’anamuranga kuti Adamu wazamuzgokaso fuvu nga umo wakaŵira pambere wandalengeke. (Genizesi 2:7) Adamu wakati wananga, wakafwa ndipo kukaŵavya.
14. Chifukwa wuli tikufwa?
14 Adamu na Eva ŵapulikirenge, mphanyi ŵachali ŵamoyo. Kweni ŵali kufwa chifukwa cha kuleka kupulikira Chiuta. Kwananga uko tili kutorako ku ŵapapi ŵithu aŵa, kuli nga ni nthenda yakofya. Tose tikubabika na zakwananga, lekani tikufwa. (Ŵaroma 5:12) Kweni Chiuta ndivyo wakakhumbanga yayi pakulenga ŵanthu. Wakakhumbanga yayi kuti ŵanthu ŵafwenge. Nakuti Baibolo likuti nyifwa ni “mulwani.”—1 Ŵakorinte 15:26.
UNENESKO UKUTIFWATURA
15. Kasi kumanya unenesko pa nkhani ya ŵakufwa kungatovwira wuli?
15 Para tamanya unenesko pa nkhani ya nyifwa, tipusikikenge yayi na tuvigomezgo na fundo zautesi. Baibolo likusambizga kuti ŵakufwa ŵakupulika vyakuŵinya yayi panji kuchita chitima. Tingayowoya nawo yayi, ndipo nawo ŵangayowoya nase yayi. Tingaŵawovwira yayi ndipo nawo ŵangatovwira yayi. Ŵangatipweteka yayi, lekani tikwenera yayi kuŵawopa. Kweni matchalitchi ghanadi ghakuyowoya kuti ŵakufwa mbamoyo ku malo ghanyake, ndipo tingaŵawovwira para tingapeleka ndalama ku ŵasembe, ŵaliska, panji ŵanthu ŵanyake awo ŵakuti mbatuŵa mtima. Para tamanya unenesko pa nkhani ya ŵakufwa, tipusikikenge yayi.
16. Zunurani fundo iyo matchalitchi ghakusambizga pa nkhani ya ŵakufwa.
16 Satana wakugwiliskira ntchito visopa vyautesi kuti vitipusike. Visopa ivi vikupangiska ŵanthu kugomezga kuti ŵakufwa ŵakulutilira kuŵa ŵamoyo kunyake. Mwachiyelezgero, matchalitchi ghanyake ghakusambizga kuti para munthu wafwa, mzimu wake ukufumamo na kulutilira kuŵa wamoyo kunyake. Kasi ndivyo ŵakumusambizgani ku tchalitchi kwinu? Panji ŵakumusambizgani ivyo Baibolo likuyowoya pa nkhani ya ŵakufwa? Satana wakagwiliskira ntchito utesi kuti wapatuske ŵanthu kwa Yehova.
17. Chifukwa wuli utesi wakuti ŵanthu ŵamuphya ku moto ukuyuyura Yehova?
17 Matchalitchi ghanandi ghakusambizga vinthu vyakofya chomene. Mwachiyelezgero, ghanyake ghakusambizga kuti ŵanthu ŵaheni ŵamuphya ku moto umoyo wawo wose. Utesi uwu ukuyuyura Yehova. Chifukwa Yehova wangazomerezga yayi kuti ŵanthu ŵasuzgike nthena. (Ŵerengani 1 Yohane 4:8.) Kasi mungajipulika wuli para munthu munyake pakulanga mwana wake wakumotcha mawoko pa moto? Mungamutinkha munthu wanthena. Nakuti mungawona kuti munthu uyu ngwankhaza chomene. Satana wakukhumba kuti ŵanthu ŵamuwonenge nthena Yehova.
18. Chifukwa wuli tikwenera yayi kopa ŵakufwa?
18 Matchalitchi ghanyake ghakusambizga kuti para ŵanthu ŵafwa, ŵakuzgoka mizimu. Ndipo ghakuti ŵanthu ŵamoyo ŵakwenera kuyichindika mizimu iyi. Kweniso ŵakwenera kuyiwopa chifukwa yingaŵa ŵabwezi ŵawo panji ŵalwani ŵawo. Ŵanthu ŵanandi ŵakugomezga utesi uwu. Ŵakopa ŵakufwa, ndipo ŵakuŵasopa m’malo mwa kusopa Yehova. Kumbukani kuti ŵakufwa ŵakumanya chilichose yayi panji kupulika chilichose, palije chifukwa chakuti tiŵawoperenge. Yehova ndiyo wakatilenga. Ni Chiuta waunenesko ndipo tikwenera kusopa Iyo pera.—Chivumbuzi 4:11.
19. Kasi para tamanya unenesko pa nkhani ya ŵakufwa vitovwirenge wuli?
19 Para tamanya unenesko pa nkhani ya ŵakufwa, tipusikikenge yayi na fundo zautesi izo matchalitchi ghakusambizga. Unenesko wa mu Baibolo uwu ukutovwira kuti tigomezge ivyo Yehova watilayizga munthazi.
20. Kasi tizamusambira vichi mu mutu 7?
20 Kale chomene, munthu wa Chiuta Yobu wakafumba kuti: “Usange munthu wafwa, kasi wangaŵaso wamoyo?” (Yobu 14:14) Kasi munthu uyo wafwa wangaŵaso wamoyo? Zgoro ilo Chiuta wakutiphalira mu Baibolo ndakukondweska chomene. Zgoro ili tizamulisanga mu mutu 7.
^ ndime 5 Ŵanthu ŵanyake ŵakugomezga kuti para munthu wafwa mzimu wake ukufuma na kulutilira kuŵa wamoyo kunyake. Kuti mumanye vinandi, wonani Mazgu Ghakuumaliro 17.


text:
Janyuwale 4-10
2 Midauko 29–32
Sumu 114 na Lurombo
Mazgu Ghakwamba (Mamin. 3 panji kuchepera apa)
MAZGU GHA CHIUTA MBUSAMBAZI
“Tikwenera Kuŵikapo Mtima Kuti Tikhozgere Kusopa Kwaunenesko”: (Mamin. 10)
2 Mid. 29:10-17—Hezekiya wakaŵikapo mtima kuti wawezgerepo kusopa kwaunenesko
2 Mid. 30:5, 6, 10-12—Hezekiya wakawunganya ŵanthu wose ŵamitima yiwemi kuti ŵasope Chiuta
2 Mid. 32:25, 26—Hezekiya wakajiyuyura (w05 11/1 peji 16 ndime 20)
-
Ivyo Tasambira: (Mamin. 8)
2 Mid. 29:11—Kasi tingasambirako vichi kwa Hezekiya pa ivyo wakachita? (w13 11/15 peji 17 ndime 6-7)
2 Mid. 32:7, 8—Kasi tinganozgekera wuli masuzgo gha munthazi? (w13 11/15 peji 20 ndime 17)
Kasi ivyo naŵazga mu Baibolo sabata iyi, vikunisambizgachi za Yehova?
Kasi nasambira fundo wuli mu Baibolo sabata iyi izo ningakaphalirako ŵanthu mu upharazgi?
-
Kuŵerenga Baibolo: 2 Mid. 31:1-10 (Mamin. 4 panji kuchepera apa)
PHARAZGANI MWALUSO
Umo Tingapharazgira Mwezi Uno: (Mamin. 15) Kudumbiskana. Wonelerani vidiyo iyo yikulongora umo tingapharazgira na Gongwe la Mulinda pa chiyelezgero chakwamba. Pamanyuma dumbiskanani fundo zikuru izo mwasambirapo. Yowoyanipo umo mupharazgi wangachitira kuti wawelereko kwa munthu uyo wamupharazgira. Muchite mwakuyana waka na Gongwe la Mulinda pa chiyelezgero chachiŵiri kweniso kabuku ka Uthenga Uwemi. Yowoyanipo ivyo vili pa kamutu kakuti “Umo Tingasambizgira Ŵanthu Baibolo na kabuku ka Uthenga Uwemi!” Chiskani ŵategherezgi kuti ŵanozgekerenge umo iwo ŵangapharazgira. Ŵangalemba ivyo ŵanozgekera pa malo agho ghali pasi apa.
UMOYO WACHIKHRISTU
Sumu 127
“Tili na Mwaŵi Wakuzenga na Kupwelelera Malo Ghakusoperapo.” (Mamin. 15) Kudumbiskana. Pemphani awo ŵali kuzengapo Nyumba za Ufumu kuti ŵayowoyepo chimwemwe icho ŵali nacho chifukwa cha kuchitako ntchito iyi. Mwakudumura, fumbani mubali uyo wakulaŵilira Nyumba ya Ufumu kuti: Kasi wakuchita wuli kuti Nyumba ya Ufumu yiŵenge yakutowa nyengo zose?
Sambiro la Baibolo la Mpingo: cl mutu 24, ndime 1-10 (Mamin. 30)
Weleranimo Ivyo Mwasambira na Kuyowoyapo Mwakudumura Ivyo Muzamusambira Sabata Yikwiza (Mamin. 3)
Sumu 142 na Lurombo
Manyani kuti: Usange paumaliro wa Ungano wa Uteŵeti muli na sumu yiphya iyi, mupulikizge dankha kamoza, kufuma apo mwimbe.


text:
MAZGU GHA CHIUTA MBUSAMBAZI | MASALIMO 52-59
“Katundu Winu Mumuthwikiske Yehova”
Davide wakasuzgika chomene pa umoyo wake. Apo wakalembanga Salimo 55, iyo wakaŵa kuti wasuzgika na vinthu ivi . . .
Kuneneka
Nthambuzgo
Chitima chifukwa cha kwananga
Masuzgo mu mbumba
Ulwari
Ŵakamwendera mphiska
Nangauli masuzgo ghakaŵa ghakuru chomene, Davide wakasanga nthowa yakuzizipizgira. Iyo wakayowoya mazgu agho ghangawovwiraso ŵanji awo nawo ŵakusuzgika, wakati: “Katundu wako umuthwikiske Yehova.”
Kasi vesi ili lingatovwira wuli mazuŵa ghano?
Yowoyani na Yehova mu lurombo, na kumuphalira suzgo lililose, ivyo mukwenjerwa navyo panji kufipa navyo mtima
Penjani ulongozgi na wovwiri mu Mazgu gha Yehova na gulu lake
Chitani ivyo mungafiska kuti suzgo ilo muli nalo lichepeko, chikuru mukulondezga fundo za mu Baibolo


text: 3 Pamanyuma pa ivi, Themba Ahasuweru likakuzga Hamani+ mwana wa Hamedata Muagagi,+ likamukwezga na kuŵika chitengo chake pachanya pa ŵakaronga wose awo ŵakaŵa nalo.+2 Ŵateŵeti wose ŵa themba awo ŵakaŵa pa chipata cha themba ŵakasindamiranga Hamani, pakuti ndivyo themba likalangura. Kweni Modekayi wakakana kumusindamira.3 Ntheura ŵateŵeti awo ŵakaŵa pa chipata cha themba ŵakati kwa Modekayi: “Chifukwa wuli ukujumpha dango la themba?”4 Ŵakayowoyanga nayo zuŵa na zuŵa, kweni iyo wakaŵapulikira yayi. Pamanyuma ŵakaphalira Hamani kuti ŵawone usange ŵamulekenge waka+ Modekayi, pakuti wakaŵaphalira kuti wakaŵa Muyuda.+5 Hamani wakati wawona kuti Modekayi wakukana kumusindamira, wakakalipa chomene.+6 Wakawona kuti ntchakukwana yayi kukoma* Modekayi pera, pakuti ŵakamuphalira vya ŵanthu ŵa kukwake kwa Modekayi. Ntheura Hamani wakakhumbanga kuparanya Ŵayuda wose mu muwuso wose wa Ahasuweru, ŵanthu wose ŵa kukwake kwa Modekayi.7 Mu mwezi wakwamba, ndiko kuti, mwezi wa Nisani,* mu chaka cha 12+ cha Themba Ahasuweru, ŵakaponya Puri+ (ndiko kuti, Mphenduzga) pamaso pa Hamani kuti ŵasankhe zuŵa na mwezi, ndipo yikawira pa mwezi wa 12, ndiko kuti, mwezi wa Adara.*+8 Pamanyuma Hamani wakati kwa Themba Ahasuweru: “Pali ŵanthu ŵanyake awo ŵaparanyikana mu vigaŵa vyose vya muwuso winu,+ awo malango ghawo ghakupambana na gha ŵanthu ŵanyake wose. Ŵakupulikira chara malango gha themba, ndipo chingaŵa chiwemi chara kwa themba kuŵaleka nthena.9 Usange chingakondweska themba, palembeke dango kuti ŵaparanyike. Nipelekenge matalente* 10,000 gha siliva ku ŵantchito kuti ŵakaŵike mu malo ghakusungiramo vyuma vya uthemba.”10 Penepapo themba likavura mphete yachidindo+ ku woko lake na kuyipeleka kwa Hamani+ mwana wa Hamedata Muagagi,+ uyo wakaŵa mulwani wa Ŵayuda.11 Themba likati kwa Hamani: “Masiliva na ŵanthu vyapika kwa iwe, chita icho ukuwona kuti ntchiwemi.”12 Ŵalembi+ ŵa themba ŵakachemeka pa zuŵa la 13 la mwezi wakwamba. Ŵakalemba+ vyose ivyo Hamani wakalangura, kulembera ŵawusi ŵa vigaŵa, ŵakazembe awo ŵakalaŵiliranga vigaŵa, na ŵakaronga ŵa ŵanthu ŵakupambanapambana, ku chigaŵa chilichose kuyana na kalembero kake, ku ŵanthu wose mu chiyowoyero chawo. Vikalembeka mu zina la Themba Ahasuweru na kudindapo mphete yachidindo ya themba.+13 Ŵakatuma mathenga kukapeleka makalata agha ku vigaŵa vyose vya themba, kulangura kuti Ŵayuda wose, ŵachoko na ŵakuru, ŵana na ŵanakazi ŵaparanyike na kukomeka mu zuŵa limoza, pa zuŵa la 13 la mwezi wa 12, ndiko kuti, mwezi wa Adara,+ na kutora vinthu vyawo.+14 Kalata iyi yikalembeka nga ni dango mu vigaŵa vyose na kupharazgika ku ŵanthu wose, kuti ŵanozgekere zuŵa ili.15 Mathenga ghakaluta mwaluŵiro+ kuyana na languro la themba. Dango likapelekeka mu msumba wa Shushani.*+ Themba na Hamani ŵakakhala pasi na kumwa, kweni msumba wa Shushani* ukatimbanizgika.


text: 5 “Imwe nyumba ya Israyeli, pulikani mazgu agha, agho nkhuyowoya namwe nga ni sumu yachitengero:2 ‘Israyeli, mwali wambura kumanya mwanalume, wawa;Wangawukaso yayi.Walekeka pa charu chake;Palije wakumuwuska.’3 “Pakuti ichi ndicho Fumu Yikuru Yehova yayowoya:‘Msumba uwo ukuluta ku nkhondo na ŵanthu 1,000, uzamukhala na ŵanthu 100;Ndipo uwo ukuluta na ŵanthu 100, uzamukhala na ŵanthu 10. Ivi ndivyo vizamuchitikira nyumba ya Israyeli.’+4 “Pakuti ichi ndicho Yehova wayowoya ku nyumba ya Israyeli:‘Penjani ine kuti muŵe ŵamoyo.+5 Mungapenjanga Beteli+ chara,Mungalutanga ku Giligala chara+ nesi kwambukira ku Beyere-sheba,+Pakuti nadi Giligala wazamuluta ku wuzga,+Ndipo Beteli wazamuzgoka chinthu chawaka.6 Penjani Yehova kuti muŵe ŵamoyo,+Mwakuti iyo waleke kugolera nga ni moto pa nyumba ya Yosefe,Na kunyeska Beteli, kwambura munthu wakuwuzimwiska.7 Weruzgi wakunyoloka mukuwuzgora nkhalikali,Ndipo urunji mukuwuponya pasi.+8 Uyo wakapanga chipingausiku cha Kima na chipingausiku cha Kesili,+Uyo wakuzgora mfwiri ukuru kuŵa mulenji,Uyo wakuzgora muhanya kuŵa mdima nga ni usiku,+Uyo wakuchema maji gha mu nyanjaKuti waghapungulire pa charu chapasi,+Zina lake ni Yehova.9 Wazamuparanya ŵankhongono mwamabuchi,Wazamupankhura malo ghakukhora.10 Ŵakutinkha awo ŵakupeleka ntchenyo mu chipata cha msumba,Ndipo ŵakunyanyara awo ŵakuyowoya unenesko.+11 Pakuti mukavu mukumulipiska munda,Ndipo mukutora tirigu wake kuŵa muthulo,+Mulutilirenge chara kukhala mu nyumba zamalibwe ghakuŵaja izo mwazenga,+Nesi kumwa vinyo lakufuma mu minda yiwemi ya mpheska iyo mwalima.+12 Pakuti nkhumanya unandi wa vyakuchita vinu vyachigaluka,Ndiposo ukuru wa zakwananga zinu,Mukusuzga ŵarunji,Mukupokera vimbundi,Ndipo mu chipata cha msumba, ŵakavu mukuŵakanira wanangwa wawo.+13 Ntheura awo ŵali na mahara ŵazamukhala chete pa nyengo iyo,Pakuti yizamuŵa nyengo ya soka.+14 Penjani icho ntchiwemi, chiheni chara+Kuti muŵe ŵamoyo.+Penepapo Yehova Chiuta wa mawumba waŵenge namwe,Nga umo mukuyowoyera kuti wali namwe.+15 Tinkhani chiheni, ndipo temwani chiwemi,+Urunji ndiwo utore malo mu chipata cha msumba.+Panji Yehova Chiuta wa mawumbaWangalongora lusungu ku ŵakukhalapo ŵa Yosefe.’+16 “Ntheura ichi ndicho Yehova Chiuta wa mawumba, Yehova, wayowoya:‘Mu maluŵaza ghose muzamuŵa kutengera,Ndipo mu misewu yose ŵazamuti: “Mbaya mwe, mbaya mwe!”Ŵazamuchema ŵalimi kuti ŵatengere,Ndiposo nkhwantha zakutengera kuti zilire.’17 ‘Mu munda uliwose wa mpheska muzamuŵa chitengero;+Pakuti nizamujumpha mukati mwinu,’ wakuti Yehova.18 ‘Soka kwa awo ŵakudokera zuŵa la Yehova!+Kasi zuŵa la Yehova lizamung’anamurachi kwa imwe?+Lizamuŵa zuŵa la mdima, la ungweru chara.+19 Lizamuŵa nga ni munthu uyo wachimbira ku nkhalamu kweni wakukumana na nkhalamira,Ndipo para wanjira mu nyumba yake na kuyegamiska woko lake ku chiwumba, njoka yikumuluma.20 Asi zuŵa la Yehova lizamuŵa la mdima, kuti la ungweru chara,Asi lizamuŵa la chisi bii, lambura kuŵala?21 Nkhuvitinkha, nkhunyanyara navyo viphikiro vinu,+Ndipo nkhukondwa yayi na sungu la maungano ghinu ghapadera.22 Nanga munganipa sembe zakotcha zamsuma na chakupeleka chawanangwa,Nikondwenge navyo chara,+Ndipo sembe zinu zawenenawene za nyama zakututuŵa nizipokelerenge chara.+23 Lekani kuniyimbira sumu zinu zavyongo;Ndipo ningazipulikanga chara sumu za vyakulizgira vinu vyavingwe.+24 Lekani weruzgi wakunyoloka wende nga ni maji,+Ndipo urunji wende nga ni mlonga wakuzura na maji nyengo zose.25 Imwe nyumba ya Israyeli, kasi mukanipanga sembe na vyakupelekaApo mukaŵa mu mapopa vyaka 40?+26 Sono munyamurenge themba linu Sakuti na Kayiwani,Vikozgo vinu, nyenyezi ya chiuta winu, ivyo mukajipangira,27 Nizamumutumani ku wuzga kujumpha Damaseko,’+ ndimo wayowoyera uyo zina lake ni Yehova, Chiuta wa mawumba.”+


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
-
Yosefe wakusunga Yakhobe mu Kenani (1-14)
-
Yosefe wakusimikizgira ŵabali ŵake kuti wali kugowoka (15-21)
-
Mazuŵa ghaumaliro gha Yosefe na nyifwa yake (22-26)
50 Penepapo Yosefe wakawa pa chisko cha awiske+ ndipo wakalira na kuŵafyofyontha.
2 Kufuma apo, Yosefe wakaphalira ŵateŵeti ŵake, ŵadokotala, kuti ŵanozge thupi la awiske na munkhwala.+ Ntheura ŵadokotala ŵakanozga thupi la Israyeli na munkhwala.
3 Ŵakanozga thupi la Israyeli mazuŵa 40, chifukwa ndiyo nyengo iyo ŵakatoranga pakunozga thupi na munkhwala. Ndipo Ŵaeguputo ŵakamulira mazuŵa 70.
4 Mazuŵa ghakulilira ghakati ghajumphapo, Yosefe wakati ku ŵamunyumba ya Farawo: “Usange nasanga uwemi pamaso pinu, muniyowoyere kwa Farawo kuti:
5 ‘Adada ŵakanilapizga+ kuti: “Wona, nili pafupi kufwa.+ Ukanisunge mu dindi lane+ ilo nkhanozga mu charu cha Kenani.”+ Ntheura naŵeya, nizomerezgani kuti nilute nkhasunge adada, ndipo namwizaso.’”
6 Farawo wakati: “Lutanga, ukasunge awuso nga umo ŵakakulapizgira.”+
7 Ntheura Yosefe wakakwera kukasunga awiske, wakaluta pamoza na ŵateŵeti wose ŵa Farawo na ŵalara+ ŵamunyumba ya Farawo na ŵalara wose ŵa mu charu cha Eguputo.
8 Ŵamunyumba ya Yosefe wose na ŵabali ŵake ndiposo ŵamunyumba ya awiske nawo ŵakaluta.+ Ku Gosheni ŵakalekako waka ŵana ŵawo na viŵeto vyawo.
9 Ŵakalutaso na magileta+ na ŵanthu ŵakukwera mahachi. Ukaŵa mzinda ukuru chomene.
10 Ŵakafika pa malo ghakupwanthirapo gha Atadi, agho ghali mu chigaŵa cha Yorodani. Pa malo agha, ŵakawuska chitengero chikuru chomene. Yosefe wakalira awiske kwa mazuŵa 7.
11 Ŵanthu ŵa mu charu icho, Ŵakenani, ŵakati ŵaŵawona ŵakulira pa malo ghakupwanthirapo gha Atadi, ŵakati: “Ichi ntchitengero chikuru chomene cha Ŵaeguputo.” Pa chifukwa ichi ŵakathya zina la malo agha Abelu-mizirayimu, agho ghali ku chigaŵa cha Yorodani.
12 Ntheura ŵana ŵa Yakhobe ŵakachita ndendende nga umo wakaŵaphalilira.+
13 Ŵana ŵake ŵakamutolera ku charu cha Kenani na kumusunga mu mphanji iyo yikaŵa mu munda wa Makipela. Munda uwu ukaŵa kunthazi kwa Mamure. Abrahamu wakawugura kwa Efuroni Muhiti kuŵa malo ghakusungako ŵakufwa.+
14 Wakati wasunga awiske, Yosefe wakawelera ku Eguputo pamoza na ŵabali ŵake na wose awo ŵakaluta nayo kukasunga awiske.
15 Ŵakuru ŵa Yosefe ŵati ŵawona kuti awiskewo ŵafwa, ŵakati: “Panji Yosefe watisungira chakusingo ndipo watiwezgerenge pa viheni vyose ivyo tikamuchitira.”+
16 Ntheura ŵakatuma mazgu kwa Yosefe kuti: “Pambere awuso ŵandafwe, ŵakayowoya kuti:
17 ‘Ivi ndivyo mukayowoye kwa Yosefe: “Nkhukuŵeya kuti uŵagowokere ŵakuru ŵako pa ubudi wawo na kwananga uko ŵakakuchitira, pakuti ŵakakupweteka.”’ Ntheura taŵeya, gowokerani kwananga kwa ŵateŵeti ŵa Chiuta wa wiskemwe.” Yosefe wakalira apo ŵakayowoyanga nayo.
18 Pamasinda ŵakuru ŵake ŵakiza na kumusindamira, ndipo ŵakati: “Tikujipeleka kuŵa ŵazga ŵinu.”+
19 Yosefe wakati kwa iwo: “Mungopanga yayi. Kasi ine natora malo gha Chiuta?
20 Nangauli imwe mukakhumbanga kunichitira viheni,+ kweni Chiuta wakavizgora viwemi kuti wasungilire umoyo wa ŵanthu ŵanandi, nga umo wachitira muhanya uno.+
21 Sono mungopanga yayi. Nilutilirenge kumupani chakurya pamoza na ŵana ŵinu.”+ Ntheura wakaŵasanguluska na kuŵakhozga.
22 Yosefe wakalutilira kukhala ku Eguputo, iyo pamoza na ŵamunyumba ya awiske. Ndipo Yosefe wakakhala vyaka 110.
23 Yosefe wakawona ŵana ŵa Efurayimu ŵa muwiro wachitatu.+ Wakawonaso ŵana wa Makiri,+ mwana wa Manase. Ŵana aŵa ŵakababikira pa makongono gha Yosefe.
24 Nyengo yikati yajumphapo, Yosefe wakati ku ŵabali ŵake: “Nili pafupi kufwa. Kweni Chiuta wazamumukumbukani,+ ndipo wazamumufumyani nadi mu charu ichi kuya ku charu icho wakalapa kwa Abrahamu, Yisake, na Yakhobe.”+
25 Ntheura Yosefe wakalapizga ŵana ŵa Israyeli, wakati: “Chiuta wazamumukumbukani nadi. Ntheura pakufuma kuno muzakayeghe viwangwa vyane.”+
26 Yosefe wakafwa wali na vyaka 110. Ŵakanozga thupi lake na munkhwala+ na kumuŵika mu bokosi ku Eguputo.
Tumizgani
Tumizgani
Genizesi 50
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=1&Chapter=50&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D1%26Chapter%3D50%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
GONGWE LA MULINDA JANUARY 2015
Boma Lambura Vimbundi
Pa charu chose ŵanthu ŵakuti mu boma ndimo vimbundi vyazara chomene. Kasi boma lambura vimbundi lizamuŵako nadi?
Maboma Ghali Panthazi Kuchita Vimbundi
Suzgo lingaŵa likuru kuluska umo mukughanaghanira.
Ufumu wa Chiuta Ni Boma Lambura Vimbundi
Fundo 6 zikulongora kuti Ufumu uzamumazgirathu vimbundi.
Nkhakhorwa na Mazgoro gha mu Baibolo
Mayli Gündel wakaleka kugomezga Chiuta apo adada ŵake ŵakafwa. Kasi vikenda wuli kuti waŵe na chipulikano chanadi kweniso mtende wa mu mtima?
Ŵafumu—Wovwirani Kuti Muwoli Winu Wakondwenge
Mu banja mungaŵa vinthu vinandi, kweni mungaŵavya chitemwa.
Kasi Mukumanya?
Kasi lizgu lakuti “nthunguli” likung’anamurachi? Chifukwa wuli ŵaliska ŵakapatulanga mberere ku mbuzi?
Kasi Tikwenera Kupemphera kwa Yesu?
Yesu wakazgora fumbo ili.
Mafumbo Agho Baibolo Likuzgora
Kasi taŵanthu tili kulengeka na Chiuta panji tili kufuma ku vinyama?
Zinyake izo Zalongoreka mu Magazini
Kasi Baibolo Likuti Wuli na Nthengwa za Ŵanalume Pera Panji Ŵanakazi Pera?
Chiuta ndiyo wakambiska nthengwa, ndipo wakumanya icho chingawovwira kuti ŵanthu ŵakondwenge mu nthengwa kweniso kuti yikhore.


text:
Kasi Baibolo Lingamovwira Uyo Wali na Nthenda Yambura Kukonda Munkhwala?
Ivyo Baibolo likuyowoya
Enya. Chiuta wakupwelelera awo ŵakumusopa para ŵakulwara. Baibolo likuti uyo wakumusopa, ‘
Yehova wamufukatirenge pa bedi ilo wakulwalira.’ (Salmo 41:3) Usange mukulwara matenda ghambura kukonda munkhwala pali vinthu vitatu ivyo mungachita:
Lombani kuti muzizipizge. Para mwalomba, “
mtende wa Chiuta uwo ukuluska maghanoghano ghose,” umovwiraninge kuti muleke kufipa mtima chomene, na kuzizipizga.—Ŵafilipi 4:6, 7.
Kukhalira kudandawura yayi. Baibolo likuti: “
Mtima wakusangwa ni munkhwala uwemi, kweni mtima wambura kusangwa ukomizga viwangwa.” (Zintharika 17:22) Musekengeko nyengo zinyake. Ivi vimovwiraninge kuti muleke kuŵa na chitima chomene, kweniso kuti mujipulikengeko makora.
Gomezgani ivyo Chiuta wayowoya. Usange muli na chigomezgo, mukondwenge nangauli mukulwara. (Ŵaroma 12:12) Baibolo likuti: “
Pazamuŵavya munthu wakukhala mu charu uyo wazamuti: ‘Nalwara.’” (Yesaya 33:24) Chiuta wazamuchizga matenda ghose agho ŵanthu ŵakutondeka kuchizga. Pa nkhani ya uchekuru Baibolo likuti: ‘
Thupi lake liŵe lakunyilirika kuluska la uwukirano wake, wawelere ku mazuŵa gha uwukirano wake apo wakaŵa wankhongono.’—Job 33:25.
Manyani kuti: Ŵakaboni ŵa Yehova ŵakumanya kuti Chiuta wakovwira para munthu wakulwara matenda ghambura kukonda munkhwala. Kweni usange ŵalwara matenda agha ŵakuluta ku chipatala kuti ŵakawovwirike. (Mariko 2:17) Iwo ŵakuphalira munthu chakuchita yayi pa nkhani ya munkhwala; munthu wakusankha yekha.


text:
GONGWE LA MULINDA NA. 2 2016
Chifukwa Wuli Yesu Wakasuzgika na Kufwa?
Kasi kukomeka kwa munthu yumoza vyaka 2,000 ivyo vyajumpha, nkhwakuzirwa wuli kwa imwe?
Kasi Vikachitika Nadi?
Chifukwa wuli tingati ivyo mabuku gha Makani Ghawemi ghakuyowoya pa nkhani ya Yesu ni vyaunenesko?
Chifukwa Wuli Yesu Wakasuzgika na Kufwa?
Kasi nyifwa yake yingamovwirani wuli?
Kasi Ntchakwenelera Kuti Ŵakhristu Ŵasopenge pa Ŵakavuŵa?
Visopa vikuruvikuru vinandi vili na ŵakavuŵa. Kasi ntchakwenelera kusopa pa ŵakavuŵa aŵa?
Pulikirani Chenjezgo Kuti Mupone!
Mauchimi gha mu Baibolo ghakulongora kuti suzgo yikuru yili pafupi. Kasi mupulikirenge?
Ni Njani Wakaŵika Vyaputara na Mavesi mu Baibolo?
Chifukwa wuli ŵanthu ŵakayitemwa nthowa yakuŵika vyaputara na mavesi mu Baibolo iyi?
Kasi Baibolo Likuti Wuli?
Kasi mukwenera kumopa?


text:
Lefèvre D’étaples Wakakhumbanga Kuti Ŵanthu Wose Ŵamanye Mazgu Gha Chiuta
PA SABATA mulenji mu 1520, ŵanthu ŵa ku Meaux, Paris, ŵakazizwa na ivyo ŵakapulika ku tchalitchi. Pa zuŵa ili ŵakapulika Mazgu gha Chiuta ghakuŵazgika mu chiyowoyero chawo cha Chifulenchi m’malo mwa Chilatini.
Jacques Lefèvre d’Étaples ndiyo wakang’anamulira Baibolo kufuma mu Chilatini kuya mu Chifulenchi. Pamasinda, wakalembera mubwezi wake kuti: “Ntchakukondweska kuwona kuti Chiuta wakovwira ŵanthu bweka kuti ŵapulikiske Mazgu ghake.”
Pa nyengo iyo, Tchalitchi la Katolika na ŵalongozgi ŵanyake ŵa ku Paris ŵakakhumbanga yayi kuti Baibolo ling’anamulike mu viyowoyero ivyo ŵanthu ŵanandi ŵakavimanyanga makora. Ntheura ntchivichi pera chikamutuma Lefèvre kuti wang’anamulire Baibolo mu Chifulenchi? Kasi wakachita wuli kuti wawovwire ŵanthu bweka kupulikiska Mazgu gha Chiuta?
WAKAKHUMBANGA KUMANYA UNENESKO
Pambere wandambe mulimo wakung’anamura Baibolo, Lefèvre wakajipeleka chomene pakuŵazga mabuku ghanyake ghakale ghavinjeru vya ŵanthu na gha ŵalongozgi ŵanyake ŵa Tchalitchi. Iyo wakakhumbanga kuti wanozge ivyo vikabudika mu mabuku agha. Wakasanga kuti mu mabuku agha mukaŵa vinandi vyakubudika. Apo wakafufuzanga kuti wasange mabuku agho ghali na unenesko, Lefèvre wakamba kuŵazga Baibolo la Katolika (Latin Vulgate) ilo likaŵa mu Chilatini.
Wati wasanda makora Malemba, iyo wakayowoya mwakusimikizga kuti “munthu wakuŵa wakukondwa para wamanya makora unenesko wa mu Baibolo.” Ntheura Lefèvre wakaleka kutangwanika na mabuku ghavinjeru vya ŵanthu na kwamba mulimo wakung’anamura Baibolo.
Mu 1509, Lefèvre wakasanda mabuku 5 ghakupambanapambana gha buku la Masalimo *. Pakusanda uku wakaŵaso na Baibolo la Vulgate ilo wakalinozga. Iyo wakapambaniskanga ivyo mabuku agha ghakuyowoya kuti wasange unenesko wenecho. Mwakupambana na ŵalongozgi ŵa Matchalitchi ŵa mu nyengo yake, Lefèvre wakaŵikapo mtima kuti wamanye unenesko wa mu Baibolo. Ivyo wakachita pakung’anamura Baibolo, vikawovwira chomene ŵanthu ŵanyake awo ŵakakhumbanga kusambira Baibolo na awo ŵakakhumbanga kusintha vinthu.—Wonani bokosi lakuti “Baibolo la Lefèvre Likawovwira Chomene Martin Luther.”
Nangauli iyo wakaŵa Mukatolika, kweni wakagomezganga kuti ŵanthu ŵa Tchalitchi ili ŵangasintha na kwamba kugomezga Chiuta usange ŵangapulikiska makora Malemba. Kweni kasi ŵanthu aŵa ŵakati ŵakwaniskenge wuli kupulikiska makora Mazgu gha Chiuta agho ghakaŵa mu Chilatini pera?
BAIBOLO ILO ŴAKAVU ŴAKAKWANISKANGA KUGULA
Pakuti Lefèvre wakatemwanga chomene Mazgu gha Chiuta, wakaŵikapo mtima kuti ŵanthu ŵanandi ŵaŵe na mwaŵi wakughasambira. Ntheura mu Juni 1523, wakafumiska Tumabaibolo tuchokotuchoko Twamakani Ghawemi. Tumabaibolo utu tukaŵa twakutchipa chomene pakuyelezgera na Baibolo ilo likaŵa na ŵanthu ŵakusambira. Ivi vikawovwira kuti ŵakavu nawo ŵaŵe na Baibolo.
Ŵakavu ŵakakondwa chomene kuŵazga ivyo Yesu wakayowoya mu chiyowoyero chawo. Nakuti Tumabaibolo twakukwana 1,200 uto tukapulintika tukamara mu myezi yichoko waka.
WAKAŴA NA CHIKANGA
Mu mazgu ghakwambilira gha mu Tumabaibolo utu, Lefèvre wakayowoya chifukwa icho wakang’anamulira mu Chifulenchi. Iyo wakati ‘nkhukhumba kuti ŵanthu wose ŵaŵe na mwaŵi wakumanya makora unenesko wa mu Baibolo uwo uli mu Chilatini pera.’ Chifukwa wuli iyo wakaŵikapo mtima kuti ŵanthu wose ŵamanye makora ivyo Baibolo likusambizga?
Lefèvre wakamanyanga makora kuti Tchalitchi la Katolika lili kutimbanizgika na vinjeru vya ŵanthu. (Mariko 7:7; Ŵakolose 2:8) Iyo wakayowoya mwakusimikizga kuti ‘nyengo yakwana kuti ŵanthu ŵamanye makora Uthenga wa Makani Ghawemi kweniso kuti ukwenera kupharazgika pa charu chose chapasi kuti ŵanthu ŵaleke kupuluskika na visambizgo vyachilendo vya ŵanthu.’
Lefèvre wakavumbura upusikizgi wa awo ŵakasuskanga mulimo wake wakung’anamura Baibolo. Iyo wakati: “Kasi ŵalongozgi aŵa ŵangasambizga wuli ŵanthu kuti ŵachitenge ivyo Yesu wakachitanga apo iwo ŵakukhumba yayi kuti ŵanthu wose ŵaŵazgenge Mazgu gha Chiuta mu chiyowoyero chawo?”—Ŵaroma 10:14.
Ntheura Ŵalongozgi Ŵachalitchi ŵa pa Yunivesite ya Sorbonne ku Paris ŵakayezga kulekeska mulimo wa Lefèvre. Lekani mu Ogasiti 1523, ŵalongozgi aŵa ŵakakanizga kuti ŵanthu ŵaŵenge na Mabaibolo ghanyake padera pa Baibolo la Chilatini. Iwo ŵakatenge ‘Mabaibolo agha ghangatimbanizga Tchalitchi.’ Nakuti Themba Francis 1 ilo likaŵa la Chifulenchi lilekenge kunjilirapo pa nkhani iyi, mphanyi Lefèvre wakakakika na Tchalitchi la Katolika.
WAKAMALIZGA MULIMO WAKE
Lefèvre wakazomerezga yayi kuti ŵakususka ŵatimbanizge mulimo wake wakung’anamura Baibolo. Nakuti mu 1524, wakati wamara kung’anamura Malemba gha Chigiriki (Phangano Liphya), wakafumiska Kabaibolo ka buku la Masalimo mu Chifulenchi. Iyo wakachita ivi na chilato chakuti ŵanthu awo ŵakugomezga Chiuta ‘ŵalombenge kufumira pasi pa mtima nga umo wakachitiranga wamasalimo.’
Ntheura ŵalongozgi ŵa Tchalitchi pa Yunivesite ya Sorbonne mwaluŵiro ŵakamba kusanda Mabaibolo agha. Paumaliro, ŵakalamura kuti Mabaibolo ghose gha Malemba gha Chigiriki ghotcheke pakweru chifukwa ghakakhozgeranga chisambizgo cha Luther uyo ŵakatenge ngwakugaluka. Apo ŵalongozgi ŵakamwimbanga mulandu, Lefèvre wakaŵazgoranga yayi, ndipo paumaliro wakachimbilira ku Strasbourg, uko wakalutilizga mulimo wake wakung’anamura Baibolo. Nangauli ŵanthu ŵanyake ŵakati wakachita makora yayi kukhala waka chete, kweni iyo wakawona kuti ntchiwemi kuchita nthena kwa ŵanthu ŵambura kuwongera usambazi panji kuti “ngale” zaunenesko wa mu Baibolo.—Mateyu 7:6.
Pakati pajumpha waka chaka chimoza kufuma apo Lefèvre wakachimbira, Themba Francis I wakasora Lefèvre kuti ndiyo wasambizgenge Baibolo mwana wake Charles, uyo panyengo iyo wakaŵa na vyaka vinayi. Ivi vikamovwira Lefèvre kuti wamalizge makora mulimo wake wakung’anamura Baibolo. Nakuti mu 1530, Charles V. *, themba la ku France wakazomerezga kuti Baibolo lose la Chifulenchi ilo Lefèvre wakang’anamura lisindikizgike ku Antwerp.
IVYO WAKAKHUMBANGA VIKACHITIKA NADI
Pa umoyo wake wose, Lefèvre wakagomezganga kuti Matchalitchi ghangaleka kwendera vinjeru vya ŵanthu na kwamba kuthemba chomene Malemba pakusopa. Iyo wakagomezganga chomene fundo yakuti ‘Mkhristu waliyose wakwenera kuŵazga na kusambira Baibolo payekha.’ Lekani wakaŵikapo mtima kuti waliyose waŵe na mwaŵi wakusanga Baibolo. Nangauli ivyo Lefèvre wakakhumbanga kuti Matchalitchi ghaleke kuthemba vinjeru vya ŵanthu vikatondeka, kweni wakawovwira chomene kuti ŵanthu ŵakavu ŵamanye mazgu gha Chiuta.
^ ndime 8 Baibolo ilo Lefèvre wakang’anamura (Fivefold Psalter), likaŵa na vigaŵa 5 ivyo vikalongosoranga buku la Masalimo. Baibolo ili likaŵaso na tumitu tunandi uto tukalongosora vya Chiuta. Kweniso mu vigaŵa ivi mukaŵa vilembo vinayi Vyachihebere ivyo vikwimira zina la Chiuta. (Tetragrammaton.)
^ ndime 21 Mu 1535, Olivétan nayo wakafumiska Baibolo mu Chifulenchi ilo wakaling’anamura kufuma ku Mabaibolo ghanyake ghakale chomene. Iyo wakathemba chomene Baibolo la Lefèvre apo wakang’anamuranga Malemba Ghachigiriki.
Manyani Vinandi
Kasi Baibolo Likutiphalira Unenesko?
Usange Baibolo ndakufuma kwa Chiuta, likwenera kupambana na mabuku ghanyake ghose.


text:
Umo Tingapharazgira
GONGWE LA MULINDA
Fumbo: Kasi ivyo vikuyowoyeka apa vizamuchitika nadi?
Lemba: Chiv 21:3, 4
Pelekani magazini: Magazini iyi yikulongosora umo Chiuta wazamuchitira kuti ivi vizakachitike kweniso chandulo icho imwe mungasanga.
GONGWE LA MULINDA (peji laumaliro)
Fumbo: Wonani fumbo ili. [Mulongorani fumbo lakwamba pa peji 16 kweniso ivyo ŵanthu ŵanyake ŵakughanaghana.] Kasi imwe mukutipo wuli?
Lemba: Sa 83:18
Pelekani magazini: Nkhani iyi yikulongosoraso vinyake ivyo Baibolo likuyowoya vya zina la Chiuta.
BAIBOLO LIKUSAMBIZGACHI?
Fumbo: Ŵanthu ŵanyake ŵakuwona nga kuti charu chili mu mawoko gha Chiuta. Kweni kasi mukumanya kuti Baibolo likuyowoya vinyake?
Lemba: 1Yo 5:19
Pelekani buku: Buku ili likulongosora makora ivyo Baibolo likusambizga pa nkhani iyi na zinyake zinandi.
IMWE MUNGAPHARAZGA WULI?
Lembani masachizgo ghinu gha umo mungakapharazgira. Mulembe kuyana na masachizgo agho ghalembeka.


text:
“Wakutemweka wane ngwane ndipo ine nili wake” (16)
2 “Ndine luŵa la safuroni mu chidika,Luŵa la mu madambo.”+2 “Nga ni luŵa pakati pa minga,Ndimo waliri wakutemweka wane pakati pa ŵamwali.”3 “Nga ni khuni la maapulo pakati pa makuni gha mu nkhorongo,Ndimo waliri wakutemweka wane pakati pa ŵanyamata.Nkhudokera chomene kukhala musi mu mfwiri wake,Ndipo chipambi chake chikunong’omera mu mulomo wane.4 Wakaluta nane ku nyumba ya chiphikiro,*Ndipo ndembera yake pa ine yikaŵa chitemwa.5 Unisanguluske na vibama vya mpheska zakomira.+Unikhozge na maapulo,Pakuti chitemwa chanilwariska.6 Woko lake lamazere lili kusi kwa mutu wane,Ndipo woko lake lamalyero lanivumbatira.+7 Nkhumulapizgani, imwe ŵana ŵanakazi ŵa Yerusalemu,Na mphoyo+ kweniso mbaŵala zamuthondo kuti:Mungayezganga chara kusunkhunya panji kuwuska chitemwa mwa ine m’paka chikhumbe chekha.+8 Mwapulika, mazgu gha wakutemweka wane!Wonani, uyo wakwiza,Wakukwera mapiri, wakudukaduka pachanya pa tumapiri.9 Wakutemweka wane wali nga ni mphoyo, nga nkhambaŵala kanalume.+Wonani, yura wimilira kuseri kwa chiliŵa chithu,Wakudodoliskira pa windo,Wakulingizga mu vidangazi.10 Wakutemweka wane wakuyowoya, wakuti kwa ine:‘Wuka, wakutemweka wane,Wakutowa wane, tiye ulute nane.11 Wona, chifuku chajumpha,*Vula yamara, yaluta.12 Maluŵa ghawoneka mu charu,+Nyengo yakuthenelera yafika,+Ndipo sumu ya njiŵa yapulikikwa mu charu chithu.+13 Vipambi vyakwamba vya khuni la mkuyu vyaphya.+Mpheska zikuzota maluŵa ndipo ghakununkhira makora.Wuka, wakutemweka wane, zanga.Wakutowa wane, tiye ulute nane.14 Iwe nkhunda yane, mu mphaku za jalawe,+Mu malo gha ku udesi gha vigodobu,Nikuwone na kupulika lizgu lako,+Pakuti lizgu lako ndakukondweska ndipo kawonekero kako nkhawemi saza cha.’”+15 “Tikolera ŵakambwe,Ŵakambwe ŵachokoŵachoko awo ŵakunanga minda ya mpheska,Pakuti minda yithu ya mpheska yikuzota maluŵa.”16 “Wakutemweka wane ngwane ndipo ine nili wake.+Wakuliska+ mskambo mu maluŵa.+17 M’paka kamphepo kapute* ndipo mifwiri yichimbire,Welera luŵiro, iwe wakutemweka wane.Nga ni mphoyo+ panji nkhambaŵala kanalume+ pa mapiri ghakupatukana.*


text: 24 Chiuta wakati kwa Mozesi: “Kwelera kwa Yehova, iwe na Aroni, Nadabu na Abihu,+ na ŵalara 70 ŵa Israyeli, ndipo mukajikame patali.2 Mozesi yekha ndiyo wakasendelere kwa Yehova, kweni ŵanyake ŵangakasendeleranga kufupi chara, ndipo ŵanthu wose ŵangakakweranga nayo yayi.”+3 Sono Mozesi wakiza na kulongosolera ŵanthu mazgu ghose gha Yehova na vyeruzgo vyose,+ ndipo ŵanthu wose ŵakazgora na lizgu limoza, ŵakati: “Mazgu ghose agho Yehova wayowoya tichitenge.”+4 Ntheura Mozesi wakalemba mazgu ghose gha Yehova.+ Ndipo wakawuka mulenjilenji, wakazenga jotchero musi mwa phiri ndiposo vipilara 12 kuyana na mafuko 12 gha Israyeli.5 Pamasinda wakatuma ŵanyamata Ŵaisrayeli, ndipo ŵakapeleka kwa Yehova sembe yakotcha kweniso ŵakapeleka ng’ombe kuti ziŵe sembe zawenenawene.+6 Mozesi wakatora hafu ya ndopa na kuziŵika mu mabakule, ndipo hafu yinyake wakamija pa jotchero.7 Kufuma apo, wakatora buku la phangano na kuŵazgira ŵanthu mwakukwezga.+ Ndipo iwo ŵakati: “Vyose ivyo Yehova wayowoya tichitenge, ndipo tipulikirenge.”+8 Ntheura Mozesi wakatora ndopa zira na kumijira* ŵanthu,+ ndipo wakati: “Izi ni ndopa za phangano ilo Yehova wachita namwe mwakuyana na mazgu ghose agha.”+9 Mozesi na Aroni, Nadabu na Abihu, na ŵalara 70 ŵa Israyeli ŵakakwera,10 ndipo ŵakawona Chiuta wa Israyeli.+ Pasi pa malundi ghake pakaŵa chinthu chakuwoneka nga ni nthowa yamalibwe gha safiro, chikaŵa mbee nga nkhuchanya.+11 Chiuta wakaŵapweteka yayi ŵanalume ŵakuchindikika ŵa Israyeli.+ Ŵakawona mboniwoni ya Chiuta waunenesko, ndipo ŵakarya na kumwa.12 Yehova wakati kwa Mozesi: “Kwelera kwa ine kuno ku phiri ndipo ukhale kwenekuno. Nikupenge malibwe ghapapati agho nalembapo dango na malango kuti ŵasambizgike.”+13 Ntheura Mozesi na muteŵeti wake Joshuwa+ ŵakawuka, ndipo Mozesi wakakwera mu phiri la Chiuta waunenesko.+14 Kweni ŵalara wakaŵaphalira kuti: “Mutilindilire penepano m’paka apo tamuwelera.+ Aroni na Huru+ ŵali na imwe. Waliyose uyo wali na mulandu walutenge kwa iwo.”+15 Penepapo Mozesi wakakwera mu phiri uku bingu labenekelera phiri.+16 Uchindami wa Yehova+ ukakhala pa Phiri la Sinayi,+ ndipo bingu likabenekelera phiri kwa mazuŵa 6. Pa zuŵa la 7, Chiuta wakachema Mozesi kufumira mu bingu.17 Ŵaisrayeli ŵakawonanga, ndipo kwa iwo uchindami wa Yehova ukawonekanga nga ni moto wakulilima pachanya pa phiri.18 Penepapo Mozesi wakanjira mukati mwa bingu na kukwera pachanya pa phiri.+ Mozesi wakakhala mu phiri mazuŵa 40, muhanya na usiku.+


text:
Kuteŵetera Yehova mu “Mazuŵa Ghaheni”
ENESTI, uyo wali na vyaka vya m’ma 70, wakati: “Mazuŵa ghano nkhukhalira waka kulwara.” * Kasi namwe ndivyo vikumuchitikirani? Para mwamba kuchekura panji kuwona kuti nkhongono zikumara chifukwa cha kulwaralwara, namwe mungazomerezga kuti mazgu gha pa Mupharazgi chaputara 12 ngaunenesko. Pa vesi 1 pakuti mazuŵa ghauchekuru ni “mazuŵa ghaheni” panji kuti gha suzgo. Nangauli mungachekura, namwe mungateŵetera Yehova mwakukondwa.
LUTILIRANI KUŴA NA CHIPULIKANO CHAKUKHORA
Mwaŵabali na ŵadumbu ŵithu ŵachekuru, manyani kuti ndimwe pera yayi mukusuzgika. Kumanyuma uku, ŵateŵeti ŵanyake ŵa Yehova nawo ŵakasuzgikanga nga ndimwe. Mwachiyelezgero, Yisake, Yakhobe, na Ahiya, ŵakaleka kuwona. (Gen. 27:1; 48:10; 1 Mathe. 14:4) Sara wakaŵa ‘muchekuru’ ndipo wakajiwonanga kuti wamara ntchito. (Gen. 18:11, 12) Davide wati wachekura wakapulikanga ‘kuthukira’ yayi. (1 Mathe. 1:1) Barazilayi wakaŵa musambazi chomene, kweni wati wachekura, vyakurya vikanowanga yayi kweniso sumu zikamunozgeranga yayi. (2 Sam. 19:32-35) Abrahamu muwoli wake wakafwa, Naomi nayo mfumu wake wakafwa.—Gen. 23:1, 2; Rute 1:3, 12.
Kasi ntchivichi chikawovwira ŵanthu aŵa kuti ŵalutilire kugomezgeka kwa Yehova na kuŵa ŵakukondwa? Nangauli Abrahamu wakachekura, wakalutilira kugomezga malayizgo gha Chiuta ndipo “wakazgoka wankhongono na chipulikano chake.” (Rom. 4:19, 20) Nase tikwenera kuŵa na chipulikano chakukhora. Kuti tiŵe na chipulikano chakukhora vikuthemba pa msinkhu withu, maluso, panji umo vinthu viliri kwa ise yayi. Mwachiyelezgero, Yakhobe nkhongono zikamumalira, wakaleka kuwona, kweniso wakalwara chomene ndipouli wakaleka yayi kugomezga malayizgo gha Chiuta. (Gen. 48:1-4, 10; Heb. 11:21) Mazuŵa ghano napo tili na ŵachekuru awo ŵakugomezga chomene Yehova. Inesi, mudumbu uyo wali na vyaka 93, wakulwara ndipo walije nkhongono. Kweni iyo wakuti: “Zuŵa lililose nkhuwona kuti Yehova wakunitumbika. Zuŵa lililose nkhughanaghanira vya Paradiso. Ichi chikunovwira kuti nileke kutaya mtima.” Mudumbu uyu wakutaya mtima yayi chifukwa wakughanaghanira vinthu viwemi.
Tikuŵa na chipulikano chakukhora para tikulomba, kusambira Baibolo, na kuluta ku maungano. Nangauli Daniyeli wakaŵa muchekuru, kweni nyengo zose wakalombanga katatu pa zuŵa na kulutilira kusambira Mazgu gha Chiuta. (Dan. 6:10; 9:2) Ana wakaŵa chokoro kweniso muchekuru, ndipouli ‘wakapambanga chara pa tempile.’ (Luka 2:36, 37) Nyengo yiliyose para mukuluta ku maungano na kuzgorapo, chipulikano chinu chikukhora, kweniso mukukhozga ŵabali na ŵadumbu. Nakuti Yehova wakukondwa para mukulomba kwa iyo, nanga mungaŵa kuti mukuchita vichoko waka.—Zinth. 15:8.
Mwaŵachekuru ŵanandi mukudokera kuŵerenga pamwekha kweniso kuluta ku maungano. Kasi mungachita wuli para mukutondeka kuchita vinthu ivi? Kutaya mtima yayi, chitani ivyo imwe mungafiska. Ŵanandi awo ŵakutondeka kuluta ku maungano ŵakukondwa para mubali panji mudumbu wiza kuzakaŵaphalirako ivyo ŵasambira ku mpingo. Inge uyo wali na vyaka 79, wakulaŵiska pachoko, kweni wakunozgekera maungano. Mubali munyake mu mpingo wakutora ivyo ŵamusambira na kumukuzgirako malemba pa kompyuta.
Nyengo zinyake muli na nyengo yinandi iyo ŵanyake yikuŵasoŵa. Nyengo iyi mungategherezga Baibolo, mabuku, nkhani, panji madirama agho ŵali kujambura. Mungayimbiraso foni Ŵakhristu ŵanyinu kuti ‘mukhwimiskane.’—Rom. 1:11, 12.
LUTILIRANI KUTOKATOKA
Christa, wali na vyaka vya m’ma 80, ndipo wakuti: “Chikuŵinya chomene para wamunthu waleka kuchita vinandi nga umo ukachitiranga pakwamba.” Kasi mungachita wuli kuti mulutilire kukondwa? Peter, uyo wali na vyaka 75, wakuti: “Lekani kughanaghanira waka ivyo mukachitanga kale. Mukondwenge na ivyo mukuchita sono.”
Sangani nthowa izo zingamovwirani kuti mupharazgire ŵanthu. Heidi wali na vyaka vya m’ma 80, ndipo wakutondeka kupharazga nyumba na nyumba. Kweni wakulembera waka ŵanthu makalata. Ŵachekuru ŵanyake ŵakupharazga ku malo uko kukusangika ŵanthu ŵanandi uku ŵakhala pa malo ghamoza. Ŵakupharazga pa msika panji pa siteji. Awo ŵakukhala ku malo ghakusungirako ŵachekuru, ŵakupharazgira ŵadokotala ŵawo panji ŵanyawo awo ŵakukhala nawo ku malo agha.
Davide wati wachekura, wakawovwirapo chomene kuti kusopa kutuŵa kulutilire. Wakapeleka ndalama na kuwunjika vinthu vyakuti ŵazakazengere tempile. (1 Mid. 28:11–29:5) Namwe mukumanya umo ntchito ya Ufumu yikwendera pa charu chose na kuyezgayezga kovwirapo. Mungawovwira ŵapayiniya na ŵabali ŵanyake awo ŵakuchita vinandi mu mpingo. Mungaŵakhozga, kuŵapa uto mungakwaniska, panji kuŵachitira tunthu tunyake tupusu. Para mukulomba kwa Chiuta, mungazunura ŵachinyamata, mabanja ghanyake, ŵateŵeti ŵanyengozose, ŵalwari, kweniso awo ŵali na milimo yinandi mu mpingo.
Ntheura mwaŵachekuru ndimwe ŵakuzirwa ndiposo tikuwonga chomene ivyo mukuchita. Yehova wamutayaninge yayi. (Sal. 71:9) Yehova wakumutemwani kweniso wakumuwonani kuti ndimwe ŵakuzirwa chomene. Sonosono apa, tose tizamukhala mu paradiso umo muzamuŵavya vyakuŵinya. Tizamuŵa na nkhongono kweniso tizamulwara yayi. Tizamuteŵetera Yehova muyirayira.
^ ndime 2 Mazina ghanyake tasintha.


text:
Pasono JW.ORG Yikusangika mu Viyowoyero Vyakujumpha 300!
Para mwadofya pa chiyowoyero, muwonenge viyowoyero vyakujumpha 300. Palije webusayiti yinyake iyo yili na viyowoyero vinandi kujumpha iyi.
Mu July 2013, Webusayiti ya United Nations yikaŵa mu viyowoyero 6, ya European Union 24, ya Google 71, ndipo ya Wikipedia 287.
Pakaŵa ntchito yikuru chomene kuti webusayiti yiŵe mu viyowoyero vyakujumpha 300. Ŵakaboni ŵa Yehova ndiwo ŵakuchita ntchito iyi. Ŵakujipeleka kuti ŵachindike Yehova Chiuta. Pakung’anamura kufuma ku Chingelezi kuya mu chiyowoyero chawo, ŵakuchitira lumoza nga timu.
Pa JW.ORG pali nkhani zakupambanapambana mu viyowoyero vyakujumpha 300. Nkhani izi zikusangika pa mapeji ghakujumpha 200,000!
JW.ORG yikusangika kulikose kweniso njakumanyikwa chomene. Ndivyo kampani ya Alexa yikayowoya. Kampani iyi yikuwona ivyo vikuchitika pa mawebusayiti 87,000 gha visopa. Mu July 2013, yikati pa mawebusayiti 87,000, jw.org njachiŵiri. Yakwamba ni webusayiti iyo ŵanthu ŵakusangapo Mabaibolo.
Mu October 2013, ŵanthu pafupifupi 890,000 ŵakajuranga jw.org zuŵa lililose. Tilutilirenge kovwira ŵanthu wose na uthenga wa mu Baibolo kwaulere.
Manyani Vinandi
Kasi Vikwenda Wuli Pakulemba na Kung’anamura Mabuku gha Ŵakaboni ŵa Yehova?
Tikupanga mabuku mu viyowoyero vyakujumpha 700. Chifukwa wuli tikuŵikapo mtima kuchita ntchito iyi?


text:
MUTU 14
Umo Mungachitira Kuti Muŵe Ŵakukondwa mu Banja Linu
Kasi mwanalume wakwenera kuchita vichi kuti waŵe mfumu muwemi?
Kasi mwanakazi wangachita vichi kuti waŵe muwoli muwemi?
Kasi ŵapapi ŵakwenera kuchita vichi kuti ŵaŵe ŵapapi ŵawemi?
Kasi ŵana ŵangawovwira wuli kuti mu banja muŵe chimwemwe?
1. Kasi ntchivichi chingawovwira kuti banja liŵe lakukondwa?
YEHOVA CHIUTA wakukhumba kuti mukondwenge mu banja linu. Mazgu ghake, Baibolo, ghakupeleka ulongozgi kwa waliyose mu banja. Baibolo likulongosora ivyo waliyose wakwenera kuchita mu banja. Para waliyose mu banja wakulondezga ulongozgi uwo Chiuta wakupeleka, banja likuŵa lachimwemwe. Yesu wakati: “Ŵakukondwa ni awo ŵakupulika mazgu gha Chiuta na kughasungilira.”
2. Kasi tikwenera kumanya fundo wuli kuti tiŵe ŵachimwemwe mu banja?
2 Kuti tiŵe ŵachimwemwe mu banja, tikwenera kumanya fundo yakuti Yehova, uyo Yesu wakati “Adada ŵithu,” ndiyo wali kwambiska banja. (Mateyu 6:9) Banja lililose pa charu chapasi liliko chifukwa cha Adada ŵithu ŵakuchanya. Ndipo ndiwo ŵakumanya icho chingawovwira kuti banja liŵe lachimwemwe. (Ŵaefeso 3:14, 15) Kasi Baibolo likusambizga kuti waliyose wali na udindo wuli mu banja?
CHIUTA NDIYO WALI KWAMBISKA BANJA
3. Kasi Baibolo likuti ni njani wakambiska banja, ndipo chifukwa wuli tingagomezga kuti uwu mbunenesko?
3 Yehova wakati walenga ŵanthu ŵakwamba, Adamu na Eva, wakaŵakwatiska. Wakaŵaŵika mu paradiso wakutowa chomene pa charu chapasi ndipo wakaŵaphalira kuti ŵababe ŵana. Paradiso uyu wakachemekanga munda wa Edeni. Yehova wakati: “Babanani, mwandane muzuzge charu chapasi na kuchithereska.” (Genizesi 1:26-28; 2:18, 21-24) Nkhani iyi ntchidokoni waka yayi, chifukwa Yesu wakalongora kuti ivyo buku la Genizesi likuyowoya pa nkhani ya uyo wakambiska banja ni vyaunenesko. (Mateyu 19:4, 5) Nangauli tili na masuzgo ghanandi ndipo umoyo withu sono ukupambana na umo Chiuta wakakhumbiranga, kweni tiyeni tiwone icho chingawovwira kuti tiŵe ŵakukondwa mu banja.
4. (a) Kasi waliyose wangawovwira wuli kuti mu banja muŵe chimwemwe? (b) Chifukwa wuli ntchakuzirwa kusambira ivyo Yesu wakachitanga?
4 Para waliyose mu banja wangaŵa na chitemwa nga ni Chiuta, wangawovwira kuti muŵe chimwemwe. (Ŵaefeso 5:1, 2) Kweni kasi tingamulondezga wuli Chiuta, pakuti tikumuwona yayi? Tingamanya umo Yehova wakuchitira vinthu chifukwa wakatuma mwana wake wakwamba pa charu chapasi. (Yohane 1:14, 18) Apo Mwana wake, Yesu Khristu, wakaŵa pa charu chapasi, wakachitanga vinthu nga umo Adada ŵake ŵakuchitira. Para munthu wawona Yesu na kupulika ivyo wakayowoyanga, vikaŵanga nga wali na Yehova ndiposo nga ndiyo wakuyowoya. (Yohane 14:9) Ntheura, waliyose mu banja wangawovwira kuti mu banja muŵe chimwemwe para wangasambira chitemwa icho Yesu wakalongora na kuchita nga ndiyo.
UYO ŴAFUMU ŴAKWENERA KUTOLERAKO
5, 6. (a) Kasi ŵanalume ŵakutora ŵangasambirako vichi kwa Yesu umo wakuchitira na mpingo? (b) Kasi tikwenera kuchita vichi kuti Chiuta watigowokere zakwananga?
5 Baibolo likuti mfumu waliyose wakwenera kuchita vinthu na muwoli wake nga umo Yesu wakachitira na ŵasambiri ŵake. Wonani ulongozgi uwu wa mu Baibolo: “Ŵafumu, lutilirani kutemwa ŵawoli ŵinu, umo Khristu nayo wakatemwera mpingo na kujipeleka yekha chifukwa cha iwo . . . Ntheura ŵafumu nawo ŵatemwenge ŵawoli ŵawo nga ni mathupi ghawo. Mwanalume uyo wakutemwa muwoli wake wakujitemwa yekha. Pakuti palije munthu uyo wakutinkha thupi lake, kweni wakulilyeska na kulipwelelera, umo Khristu nayo wakuchitira na mpingo.”
6 Yesu wakuwutemwa mpingo wa ŵasambiri ŵake, ntheura ŵanalume ŵakutora ŵakwenera kusambirako kwa iyo. Yesu “wakalutilira kuŵatemwa m’paka kuumaliro,” ndipo wakapeleka umoyo wake chifukwa cha iwo, nangauli ŵakaŵa ŵakwananga. (Yohane 13:1; 15:13) Ntheura, ŵafumu nawo ŵakuphalirika kuti: “Lutilirani kutemwa ŵawoli ŵinu ndipo mungaŵanga ŵakali kwa iwo yayi.” (Ŵakolose 3:19) Kasi ntchivichi chingawovwira mfumu kuti walondezge ulongozgi uwu, chomenechomene para muwoli wake wakuchita vinthu mwambura mahara? Wakwenera kukumbuka ivyo nayo wakubuda kweniso ivyo wakwenera kuchita kuti Chiuta wamugowokere. Kasi wakwenera kuchita vichi? Wakwenera kugowokera awo ŵakumunangira, kweniso muwoli wake. Muwoli nayo ndimo wakwenera kuchitira. (Ŵerengani Mateyu 6:12, 14, 15.) Lekani ŵanthu ŵanyake ŵakuyowoya kuti nthengwa yikukhora para mfumu na muwoli ŵakugowokerana.
7. Kasi Yesu wakamanyanga vichi vya ŵasambiri ŵake, ndipo ŵafumu ŵangasambirako vichi?
7 Ŵanalume ŵakutora ŵakwenera kumanyaso kuti nyengo zose Yesu wakaghanaghaniranga ŵasambiri ŵake. Wakamanyanga ivyo ŵakatondekanga na ivyo ŵakakhumbanga. Mwachiyelezgero, apo ŵasambiri ŵakavuka, Yesu wakati: “Zaninge, imwe mwekha ku malo ghamayiyi na kupumulapo pachoko.” (Mariko 6:30-32) Ŵawoli nawo mukwenera kuŵaghanaghanira. Baibolo likuti ŵanakazi “ntchiŵiya chambura kukhora,” ndipo ŵafumu ŵakwenera kuŵapa “ntchindi.” Chifukwa wuli? Chifukwa ŵafumu na ŵawoli, wose “ŵazamuhara chawanangwa chikuru cha umoyo.” (1 Petrosi 3:7) Ŵafumu ŵakwenera kumanya kuti chakuzirwa chomene kwa Chiuta nkhugomezgeka, vilije kanthu kuti munthu ni mwanalume panji mwanakazi.
8. (a) Chifukwa wuli “mwanalume uyo wakutemwa muwoli wake wakujitemwa yekha”? (b) Kasi Baibolo likung’anamura vichi para likuti mfumu na muwoli ni “thupi limoza”?
8 Baibolo likuti “mwanalume uyo wakutemwa muwoli wake wakujitemwa yekha.” Kuyana na ivyo Yesu wakayowoya, mwanalume na muwoli wake “mbaŵiriso yayi, kweni thupi limoza.” (Mateyu 19:6) Ntheura, ŵakwenera yayi kugonana na munthu munyake. (Zintharika 5:15-21; Ŵahebere 13:4) Para ŵakughanaghanirana, ŵangagonana yayi na munthu munyake. (1 Ŵakorinte 7:3-5) Fundo yakuzirwa njakuti: “Palije munthu uyo wakutinkha thupi lake, kweni wakulilyeska na kulipwelelera.” Ŵafumu ŵakwenera kutemwa ŵawoli ŵawo nga umo ŵakujitemwera ŵekha, chifukwa Yesu Khristu, uyo ni mutu wawo, wazamuŵafumba umo ŵakuchitira.
9. Kasi lemba la Ŵafilipi 1:8, likuti Yesu wali na mukhaliro wuli, ndipo chifukwa wuli ŵafumu ŵakwenera kutemwa chomene ŵawoli ŵawo?
9 Mpositole Paulosi wakayowoya za ‘chitemwa chikuru icho Khristu Yesu wali nacho.’ (Ŵafilipi 1:8) Chitemwa ichi ndicho chikawovwira ŵanakazi kuti ŵakhuke kuŵa ŵasambiri ŵa Yesu. (Yohane 20:1, 11-13, 16) Ntheura ŵawoli ŵakukhumba kuti ŵafumu ŵawo ŵaŵatemwenge chomene.
UYO ŴAWOLI ŴANGATOLERAKO
10 Kasi ŵawoli ŵangasambirako vichi kwa Yesu?
10 Kuti banja lende makora, pakwenera kuŵa wakulongozga panji kuti mutu. Yesu nayo wali pasi pa munthu munyake uyo wakuchemeka kuti Mutu wake. Baibolo likuti “Mutu wa Khristu ni Chiuta,” ndipo “mutu wa mwanakazi ni mwanalume.” (1 Ŵakorinte 11:3) Yesu wakujilambika kwa Chiuta ndipo nase tikusambirako kwa iyo, chifukwa tose tili pasi pa munthu munyake uyo tikwenera kujilambikako.
11. Kasi muwoli wakwenera kuchita wuli kwa mfumu wake, ndipo pangaŵa uwemi wuli?
11 Ŵanalume nawo mbanthu ndipo nyengo zinyake ŵakutondeka kulongozga makora mabanja ghawo. Ipo kasi muwoli wakwenera kuchita wuli? Wakwenera yayi kudelera ivyo mfumu wake wakuchita panji kumupoka mazaza kuti walongozgenge ndiyo banja. Muwoli wakwenera kukumbuka kuti Chiuta wakukhumba munthu uyo wali na mzimu wakufwasa na wakuzika. (1 Petrosi 3:4) Para mwanakazi wali na mtima uwu, chiŵenge chipusu kujilambika kwa mfumu wake visuzge viti wuli. Kweniso Baibolo likuti: “Muwoli wachindikenge chomene mfumu wake.” (Ŵaefeso 5:33) Kweni wuli usange mfumu wakukana kuchita vinthu nga ni Khristu, Mutu wake? Baibolo likuchiska ŵawoli kuti: “Mujilambikenge ku ŵafumu ŵinu, mwakuti usange ŵanyake mbambura kupulikira mazgu, ŵawojeke kwambura mazgu kwizira mu makhaliro gha ŵawoli ŵawo, chifukwa cha kuŵa ŵakaboni ŵakuwona na maso makhaliro ghinu ghatuŵa pamoza na ntchindi zikuru.”
12. Chifukwa wuli nkhwananga yayi para muwoli wakuyowoya maghanoghano ghake mwantchindi?
12 Kwali ŵakusopera lumoza kwali yayi, para muwoli wayowoya fundo yakupambana na ya mfumu wake kweni mwantchindi, chikung’anamura kuti wamuyuyura yayi. Fundo yake yingaŵa yiwemi, ndipo banja lose lingapindura para mfumu wangapulikira. Nangauli Abrahamu wakakolerana yayi na fundo yinyake iyo Sara wakayowoya ya umo ŵangamazgira suzgo linyake mu banja lawo, kweni Chiuta wakaphalira Abrahamu kuti: “Pulikira mazgu ghake.” (Ŵerengani Genizesi 21:9-12.) Ndipouli, para mfumu wakaka fundo iyo yikuleka kususkana na dango la Chiuta, muwoli kwenera kupulikira. Para wachita nthena, wakulongora kuti wakujilambika kwa mfumu wake.
13. (a) Kasi lemba la Tito 2:4, 5 likuti ŵanakazi ŵakutengwa ŵakwenera kuchita wuli? (b) Kasi Baibolo likuti wuli pa nkhani ya kupatukana na kulekana?
13 Kuti muwoli wafiske udindo wake wa kupwelelera banja, pali vinandi ivyo wakwenera kuchita. Baibolo likuti ŵanakazi ŵakutengwa ŵakwenera, “kutemwa ŵafumu ŵawo, kutemwa ŵana ŵawo, kuŵa ŵamahara, ŵatuŵa mu makhaliro, ŵagwirenge ntchito pa nyumba, ŵawemi, ŵakujilambika ku ŵafumu ŵawo.” (Tito 2:4, 5) Muwoli panji mama uyo wakuchita nthena, banja lose likumutemwa na kumuchindika. (Ŵerengani Zintharika 31:10, 28.) Ndipouli, pakuti taŵanthu tili ŵakwananga, nyengo zinyake mu banja mukuŵa masuzgo ghakuru agho ghangapangiska kuti ŵakutorana ŵapatukane panji nthengwa yimare. Baibolo likuzomerezga kupatukana para vinthu vyasuzga chomene. Kweni kupatukana ni nkhani yipusu yayi. Baibolo likuti: “Muwoli wangalekanga mfumu wake yayi. . . . Ndipo mfumu wangamulekanga yayi muwoli wake.” (1 Ŵakorinte 7:10, 11) Baibolo likuti nthengwa yingamara pekha usange yumoza mu nthengwa wachita uleŵi.
UYO ŴAPAPI ŴANGATOLERAKO
14. Kasi Yesu wakachitanga nawo wuli ŵana, ndipo ŵana ŵakukhumba vichi ku ŵapapi?
14 Umo Yesu wakachitiranga na ŵana, ntchiyelezgero chiwemi ku ŵapapi. Apo ŵanthu ŵanyake ŵakakhumbanga kukanizga ŵana kuti ŵize kwa Yesu, iyo wakati: “Ŵalekani ŵana ŵachoko ŵize kwa ine, lekani kuŵakanizga.” Baibolo likuti pamanyuma, Yesu “wakapakata ŵana na kwamba kuŵatumbika, wakaŵika mawoko ghake pa iwo.” (Mariko 10:13-16) Pakuti Yesu wakasanganga nyengo ya kuchezga na ŵana, ŵapapi nawo ndimo ŵakwenera kuchitira na ŵana ŵawo. Ŵana ŵakukhumba kuti ŵapapi ŵawo ŵachezgenge nawo kwa nyengo yitali. Ŵapapi ŵakwenera kusanga nyengo ya kuŵasambizga ŵana ŵawo, chifukwa ni udindo uwo Yehova wali kuŵapa.
15. Kasi ŵapapi ŵangachita vichi kuti ŵavikilire ŵana ŵawo?
15 Pakuti vinthu mu charu vyafika paheni chomene, ŵapapi ŵakwenera kuvikilira ŵana ŵawo ku ŵanthu awo ŵangaŵapweteka. Ŵanyake mwa ŵanthu aŵa ni awo ŵakutemwa kukolelera ŵana. Wonani umo Yesu wakavikililira ŵasambiri ŵake, awo mwachitemwa wakaŵachemanga kuti ‘tŵana.’ Apo ŵalwani ŵake ŵakamukora ndipo wakaŵa pafupi kukomeka, Yesu wakavikilira ŵasambiri ŵake. (Yohane 13:33; 18:7-9) Ŵapapi, ŵakwenera kuŵa maso na Dyabulosi, uyo wakukhumba kupweteka ŵana. Ŵakwenera kuŵachenjezgerathu za vinthu viheni ivyo vingaŵachitikira. * (1 Petrosi 5:8) Sono ndipo umoyo wakuthupi na wauzimu wa ŵana uli pangozi chomene kuluska kale.
16. Kasi ŵapapi ŵangasambirako vichi kwa Yesu pa umo wakachitiranga para ŵasambiri ŵake ŵabuda?
16 Pa usiku wakuti namachero Yesu wafwenge, ŵasambiri ŵake ŵakamba kugazgana za uyo wakaŵa mukuru pakati pawo. M’malo mwa kuŵakalipira, Yesu wakalutilira kuŵasambizga kwizira mu ivyo wakayowoyanga na kuchita. (Luka 22:24-27; Yohane 13:3-8) Para ndimwe mupapi, namwe mungasambizga ŵana ŵinu nga umo Yesu wakachitiranga. Mbunenesko kuti ŵana ŵakukhumbikwira kuŵalanga, kweni mukwenera ‘kuŵalanga mwakwenelera.’ Kukalipa waka bweka kuko yayi. Ŵapapi ŵaleke kuyowoya mazgu ghakulasa agho ghali “nga ni lupanga.” (Yeremiya 30:11; Zintharika 12:18) Ŵakwenera kulanga ŵana ŵawo mu nthowa yakuti kunthazi ŵazakawone kuti ŵapapi ŵawo ŵakachita makora.—Ŵaefeso 6:4; Ŵahebere 12:9-11.
UYO ŴANA ŴANGASAMBIRAKO
17. Kasi ŵana ŵangasambirako vichi kwa Yesu?
17 Kasi ŵana ŵangasambirako kanthu kwa Yesu? Enya. Yesu wakalongora umo ŵana ŵangapulikira ŵapapi ŵawo. Yesu wakati: “Umo Adada ŵali kunisambizgira ndimo nkhuyowoyera vinthu ivi.” (Yohane 8:28, 29) Yesu wakapulikiranga Adada ŵake ŵakuchanya, ndipo Baibolo likuphalira ŵana kuti ŵapulikirenge ŵapapi ŵawo. (Ŵerengani Ŵaefeso 6:1-3.) Yesu wakaŵa murunji, kweni wakapulikiranga ŵapapi ŵake ŵa pa charu chapasi, Yosefe na Mariya, nangauli ŵakaŵa ŵakwananga. Ichi chikawovwira kuti banja lose liŵe lachimwemwe.
18. Chifukwa wuli nyengo zose Yesu wakapulikiranga Adada ŵake ŵakuchanya, ndipo ninjani wakukondwa para ŵana ŵakupulikira?
18 Ŵana nawo ŵangachita vinthu nga ni Yesu na kukondweska ŵapapi ŵawo. Mbunenesko kuti nyengo zinyake ŵana chingaŵaŵira chakusuzga kupulikira ŵapapi ŵawo, kweni ŵakwenera kumanya kuti Chiuta wakukhumba kuti ndimo ŵachitirenge. (Zintharika 1:8; 6:20) Nyengo zose Yesu wakapulikiranga Adada ŵake ŵakuchanya, nanga pangaŵa pa nyengo iyo chikaŵa chakusuzga kupulikira. Nyengo yinyake, apo Chiuta wakakhumbanga kuti Yesu wachite chinthu chinyake chakusuzga, Yesu wakati: “Sezganiko nkhombo iyi kwa ine.” Ndipouli, Yesu wakachita ivyo Chiuta wakamutuma chifukwa wakamanya kuti Adada ŵake ndiwo ŵakumanya icho ntchiwemi kwa iyo. (Luka 22:42) Para ŵana ŵakupulikira, ŵakondweskenge chomene ŵapapi ŵawo na Adada ŵawo ŵakuchanya. *
19. (a) Kasi Satana wakuyezga wuli ŵana? (b) Kasi nkharo yiheni ya ŵana, yingakhwaska wuli ŵapapi?
19 Pakuti Dyabulosi wakayezga Yesu, ŵana nawo waŵayezgenge kuti ŵachite vinthu viheni. (Mateyu 4:1-10) Satana Dyabulosi wakugwiliskira ntchito ŵana ŵanyawo kuti waŵapusike. Ndipo chiyezgo ichi, ntchakusuzga chomene ku ŵana. Ipo ntchakukhumbikwa chomene kuti ŵana ŵaleke kwendezgana na ŵanthu awo ŵakuchita viheni. (1 Ŵakorinte 15:33) Dina, mwana msungwana wa Yakhobe, wakatemwanga kwendezgana na ŵanthu awo ŵakasopanga Yehova yayi. Ntheura ichi chikapangiska masuzgo ghanandi. (Genizesi 34:1, 2) Ghanaghanirani waka umo ŵapapi panji banja lose lingaŵira na chitima usange yumoza wangachita uzaghali panji uleŵi.
ICHO CHINGAWOVWIRA KUTI BANJA LIŴE LACHIMWEMWE
20. Kuti banja liŵe lachimwemwe, kasi waliyose wakwenera kuchita vichi?
20 Para waliyose mu banja wakulondezga ivyo Baibolo likuyowoya, chikuŵa chipusu kumarana na masuzgo. Nakuti ichi chingawovwiraso kuti banja liŵe lachimwemwe. Ntheura mfumu waliyose watemwenge muwoli wake nga ni umo Yesu wakuchitira na mpingo wake. Ŵawoli, mupulikirenge ŵafumu ŵinu na kuŵapa ntchindi. Ndipo londezgani ivyo vili pa Zintharika 31:10-31, ivyo muwoli muwemi wakwenera kuchita. Ŵapapi, sambizgani ŵana ŵinu. (Zintharika 22:6) Ŵadada panji kuti ŵanalume, ‘longozgani makora ŵamunyumba yinu.’ (1 Timote 3:4, 5; 5:8) Ndipo mwaŵana, mupulikirenge ŵapapi ŵinu. (Ŵakolose 3:20) Waliyose mu banja ngwambura urunji, lekani wakubuda. Ntheura mukwenera kujiyuyura, na kugowokerana.
21. Kasi ni vinthu wuli vyakukondweska ivyo vizamuchitika kunthazi, ndipo banja lithu lingaŵa wuli lachimwemwe pasono?
21 Baibolo lili na ulongozgi uwo ungawovwira banja kuti liŵe lachimwemwe. Kweniso likutisambizga za charu chiphya icho Chiuta walayizga panji kuti paradiso. Charu ichi chizamuzura na ŵanthu ŵachimwemwe, awo ŵazamusopa Yehova. (Chivumbuzi 21:3, 4) Kunthazi mabanja ghazamuŵa ghakukondwa chomene. Kweni sono nthena, napo banja lithu lingaŵa lachimwemwe para tikulondezga ulongozgi wa Chiuta uwo wuli mu Baibolo.
^ ndime 15 Ulongozgi wa umo ŵapapi ŵangavikilira ŵana uli mu mutu 32 mu buku la Sambirani kwa Msambizgi Waluso, lakupharazgika na Ŵakaboni ŵa Yehova.
^ ndime 18 Ŵana ŵangakana kupulikira ŵapapi pekha usange ŵakuŵatuma kuchita chinthu icho chikususkana na malango gha Chiuta.
Manyani Vinandi
Kasi Nyengo Yakusopera ya Mbumba Ni Vichi?
Wonani umo namwe vingamovwilirani kuti muŵe ŵabwezi ŵa Chiuta kweniso kuti mutemwanenge mu mbumba yinu.


text:
FUMBO 12
Kasi Chizamuchitika Ntchivichi ku Awo Ŵali Kufwa?
“Kuzizwa chara na ichi, chifukwa ora likwiza ilo wose awo ŵali mu madindi ŵazamupulika mazgu ghake na kufumira kuwaro.”
“Kuzamuŵa chiwuka cha ŵarunji na ŵambura urunji.”
“Nkhawona ŵakufwa, ŵakuru na ŵachoko ŵimilira panthazi pa chitengo ichi, ndipo mipukutu yikajulika. Kweni mupukutu unyake ukajulika, uwu ni mupukutu wa umoyo. Ndipo ŵakufwa ŵakeruzgika kuyana na milimo yawo iyo yikalembeka mu mipukutu. Ndipo nyanja yikapeleka ŵakufwa awo ŵakaŵa mwenemumo, ndipo nyifwa na Dindi vikapeleka ŵakufwa awo ŵakaŵa mwenemumo, ndipo waliyose wakeruzgika kwakuyana na milimo yake.”


text:
MUTU 22
Wakalutilira Kugomezgeka mu Nyengo Zakusuzga
1, 2. Kasi Petrosi wakakhazganga vichi apo Yesu wakasambizganga mu Kaperenaumu, kweni ntchivichi chikachitika?
YESU wakaŵa mu sunagoge ku Kaperenaumu, wakasambizganga. Petrosi wakalaŵisiskanga ŵanthu awo ŵakapulikizganga kwa Yesu. Petrosi wakakhalanga mu msumba wenewuwu, ndiko wakachitiranga bizinesi yake yaulovi, cha kumpoto kwa Nyanja ya Galileya. Kweniso mu msumba uwu mukakhalanga ŵabwezi ŵake ŵanandi, ŵabali ŵake, na ŵabizinesi ŵanyake. Petrosi wakakhazganga kuti ŵanthu ŵa mu Kaperenaumu ŵamanyenge kuti Yesu ni Mesiya ndipo ŵakondwenge kusambira vya Ufumu wa Chiuta kwa msambizgi waluso uyu. Kweni ndivyo ŵanthu ŵara ŵakachita yayi.
2 Ŵanandi ŵakaleka kupulikizga. Ŵanyake ŵakadinginyikanga, ŵakasuskanga fundo yinyake iyo Yesu wakayowoya. Kweni icho chikamuŵinya chomene Petrosi ni ivyo ŵasambiri ŵanyake ŵa Yesu ŵakachita ŵakati ŵapulika fundo yiphya iyo Yesu wakaŵasambizga. Ŵasambiri aŵa ŵakakwenyelera, ndipo ŵanyake ŵakakalipa. Ŵanyake ŵakayowoya kuti ivyo Yesu wakayowoya vikaŵa vyakuzizika. Ŵakakhumba yayi kupulikizgaso, ntheura ŵakafuma mu sunagoge na kuleka kumulondezga.—Ŵerengani Yohane 6:60, 66.
3. Kasi chipulikano chikamovwira wuli Petrosi mu nyengo zakusuzga?
3 Iyi yikaŵa nyengo yakusuzga kwa Petrosi na ŵapositole ŵanyake. Petrosi wakapulikiska yayi ivyo Yesu wakayowoya zuŵa lira. Wakwenera kuti wakawona kuti munthu wangakhuŵara nadi na mazgu gha Yesu usange ŵandamulongosolere. Kasi Petrosi wakachita vichi? Aka kakaŵa kakwamba yayi kuti Petrosi wasangane na suzgo lanthena ili kweniso kakaŵa kaumaliro yayi. Tiyeni tiwone umo chipulikano chikamovwilira Petrosi kuŵa wakugomezgeka mu nyengo zakusuzga izi.
Wakagomezgeka Apo Ŵanyake Ŵakaleka Kugomezgeka
4, 5. Kasi Yesu wakachita wuli vinthu mwakupambana na ivyo ŵanthu ŵakakhazganga?
4 Kanandi Petrosi wakazizwanga na ivyo Yesu wakachitanga na kuyowoya. Nyengo zinandi, Fumu yake yikayowoyanga na kuchita vinthu munthowa iyo ŵanthu ŵakakhazganga yayi. Yesu wakati walyeska ŵanthu ŵanandi chomene mwamunthondwe, ŵakakhumbanga kumukora ufumu. Kweni wakazizika ŵanthu, chifukwa wakachimbira na kuphalira ŵasambiri ŵake kuti ŵakwere boti ŵalute ku Kaperenaumu. Usiku, apo ŵasambiri ŵakaŵa mu boti pa nyanja, Yesu wakaŵazizikaso apo wakenda pachanya pa maji uku chimphepo chikuputa pa Nyanja ya Galileya. Ichi chikawovwira Petrosi kumanya kuti chipulikano ntchakukhumbikwa.
5 Mulenji wake, ŵakasanga kuti mizinda yaŵalondezga uko ŵakaŵa. Kweni vikuwoneka kuti khumbo la ŵanthu aŵa likaŵa lakuti Yesu waŵapeso chakurya, ŵakapukwa kuti waŵasambizge yayi. Yesu wakaŵasuska chifukwa cha kutemwa vyakuthupi. (Yoh. 6:25-27) Nkhani iyi yikalutilira pa sunagoge mu Kaperenaumu, uko Yesu wakasambizga fundo yakuzirwa iyo ŵanthu ŵakayiwona kuŵa yakuzizika.
6. Kasi Yesu wakayowoya chiyelezgero wuli, ndipo ŵanthu ŵakachita wuli?
6 Yesu wakakhumbanga yayi kuti ŵanthu ŵizenge waka kwa iyo chifukwa chakuti wakaŵalyeskanga. Kweni wakakhumbanga kuti ŵamanyenge kuti Chiuta wazamuŵapa umoyo wamuyirayira usange ŵali na chipulikano mwa iyo. Ntheura Yesu wakapeleka chiyelezgero, wakajiyaniska na mana, chakurya icho chikafumanga kuchanya mu mazuŵa gha Mozesi. Ŵanyake ŵakati ŵasuska, Yesu wakapelekaso chiyelezgero chinyake, wakayowoya kuti usange munthu wangarya thupi lake na kumwa ndopa zake wangazakasanga umoyo. Fundo iyi ndiyo ŵanthu ŵakakwiya nayo chomene. Ŵanyake ŵakati: “Mazgu agha ngakuzizika, ni njani wangaghapulikizga?” Ŵasambiri ŵanandi ŵa Yesu ŵakaleka kumulondezga. *—Yoh. 6:48-60, 66.
7, 8. (a) Kasi ni fundo wuli iyo Petrosi wakayipulikiska yayi yakukhwaskana na Yesu? (b) Kasi Petrosi wakazgora wuli fumbo ilo Yesu wakafumba ŵapositole?
7 Kasi Petrosi wakachita wuli? Nayo wakwenera kuti wakazizwa na ivyo Yesu wakayowoya. Wakapulikiska yayi fundo yakuti Yesu wakwenera kufwa mwakuti wafiske khumbo la Chiuta. Kasi Petrosi nayo wakaghanaghana vyakuti waleke waka kwenda na Yesu nga umo ŵakachitira ŵasambiri ŵanyake zuŵa lira? Yayi, chifukwa pakaŵa chinthu chinyake chakuzirwa icho chikapambaniskanga Petrosi na ŵasambiri ŵanyake ŵara. Kasi chikaŵa chivichi?
8 Yesu wakalaŵiska ŵapositole ŵake, wakati: “Kasi namwe mukukhumba kuluta?” (Yoh. 6:67) Wakayowoyanga na wose 12, kweni Petrosi ndiyo wakazgora. Kanandi ndimo wakachitiranga. Petrosi wakwenera kuti wakaŵa mulara pa wose. Kweniso wakwenera kuti ndiyo wakatemwanga chomene kuyowoya pa wose. Kanandi Petrosi wakakaŵanga yayi kuyowoya ivyo vili mu mtima wake. Pa nyengo iyi, mu mtima wake mukaŵa fundo yambura kuluwika iyi, yakuti: “Fumu, tilute tiye kwa njani? Imwe muli na mazgu gha umoyo wamuyirayira.”—Yoh. 6:68.
9. Kasi Petrosi wakalongora wuli kuti ngwakugomezgeka kwa Yesu?
9 Mazgu agha ngakuchontha mtima chomene. Petrosi wakaŵa na chipulikano mwa Yesu ndipo chikamovwira kuti waŵe wakugomezgeka. Petrosi wakamanya kuti Yesu yekha ndiyo Mponoski uyo Yehova wakapeleka kweniso kuti ivyo Yesu wakasambizganga vya Ufumu wa Chiuta vikaponoskanga ŵanthu. Petrosi wakamanyanga kuti nangauli pakaŵa vinthu vinyake ivyo vikamuzizikanga, pakaŵavya kunyake uko wangaluta kuti Chiuta wamutemwe na kumutumbika pakumupa umoyo wamuyirayira.
Tikwenera kugomezga ivyo Yesu wakasambizganga, nangauli vingasuskana na ivyo takhazganga panji tikutemwa
10. Kasi tingamuyezga wuli Petrosi pa nkhani ya kugomezgeka?
10 Kasi ndimo namwe mukuwonera? Chachitima ntchakuti ŵanthu ŵanandi lero ŵakuyowoya kuti ŵakumutemwa Yesu kweni mbakugomezgeka yayi. Munthu uyo ngwakugomezgeka nadi kwa Khristu wakwenera kutemwa visambizgo vyake, nga umo wakachitira Petrosi. Tikwenera kuvisambira, kuvipulikiska, na kuvichita, nanga ni para tindavipulikiske panji vikususkana na ivyo ise tikutemwa. Pekha para tili ŵakugomezgeka, ndipo tizamusanga umoyo wamuyirayira uwo Yesu wakukhumba kuti tizakawusange.—Ŵerengani Salimo 97:10.
Wakalutilira Kugomezgeka Wakati Wachenyeka
11. Kasi Yesu na ŵasambiri ŵake ŵakaluta nkhu? (Wonaniso mazgu ghamusi.)
11 Ivi vikati vyachitika, Yesu na ŵapositole kweniso ŵasambiri ŵanyake ŵakanyamuka ulendo utali kulazga kumpoto. Ŵali mu nthowa, ŵakamba kuwona Phiri la Herimoni, kumpoto chomene kwa Charu cha Layizgano. Nyengo zinyake para munthu wali ku Nyanja ya Galileya, wakaliwonanga phiri ili, ilo nyengo zinandi likaŵanga na chiwuvi tuu. Ŵakati ŵafika kufupi, phiri likamba kuwoneka litali chomene, ndipo ŵakafika ku mizi yakufupi na Kesareya Filipi. * Apo ŵakaŵa ku malo ghakutowa agha, ŵakalaŵiskanga kumwera na kuwona chigaŵa chikuru cha Charu cha Layizgano. Ku malo agha ndiko Yesu wakafumba ŵasambiri ŵake fumbo lakuzirwa chomene.
12, 13. (a) Chifukwa wuli Yesu wakafumba ivyo ŵanthu ŵakaghanaghananga vya iyo? (b) Kasi ivyo Petrosi wakazgora Yesu vikulongora wuli kuti wakaŵa na chipulikano chanadi?
12 Yesu wakati: “Kasi mizinda yikuti ndine njani?” Tiŵe nga tikuwona Petrosi wakulaŵiska Yesu kumaso, wakughanaghanira vya lusungu na vinjeru vyake vyapachanya. Yesu wakakhumbanga kumanya ivyo ŵanthu ŵakughanaghana vya iyo, kutolera pa ivyo ŵakawonanga na kupulika. Ŵasambiri ŵa Yesu ŵakazgora, ndipo ŵakawerezgapo ivyo ŵanthu ŵanyake ŵakaghanaghananga vya Yesu. Kweni Yesu wakakhumbanga kumanya vinandi. Kasi ŵasambiri ŵake nawo ndivyo ŵakaghanaghananga? Ntheura wakati: “Kweni imwe mukuti ndine njani?”—Luka 9:18-20.
13 Apa napo Petrosi wakachedwa yayi kuzgora. Wakayowoya mwakupulikikwa makora kweniso mwachikanga ivyo ŵanyake nawo ŵakaghanaghananga. Wakati: “Ndimwe Khristu, Mwana wa Chiuta wamoyo.” Muŵe nga mukuwona Yesu wakumwemwetera na Petrosi apo wakumulumba. Yesu wakumukumbuska Petrosi kuti Yehova Chiuta, ndiyo wakuvumbura unenesko wakuzirwa uwu ku awo ŵali na chipulikano chanadi. Petrosi wakapulikiska yimoza mwa fundo zakuzirwa chomene izo Yehova wakavumbura. Fundo iyi yikaŵa yakukhwaskana na Mesiya, panji kuti Khristu, uyo Chiuta wakalayizga kale chomene.—Ŵerengani Mateyu 16:16, 17.
14. Kasi Yesu wakamupa milimo wuli yakuzirwa Petrosi?
14 Khristu uyu ndiyo uchimi ukayowoya kuti ni libwe ilo ŵakuzenga ŵazamulikana. (Sal. 118:22; Luka 20:17) Yesu wakaghanaghananga vya mauchimi ghanthena uwu apo wakayowoyanga kuti Yehova wazamuzenga mpingo pa libwe panji jalawe lenelili, ilo Petrosi wakalimanya. Kufuma apo, Yesu wakamupa Petrosi milimo yakuzirwa chomene mu mpingo uwu. Yesu wakayowoyapo yayi kuti Petrosi ndiyo ni mulara pa ŵapositole ŵanyake, nga umo ŵanyake ŵakughanaghanira. Kweni wakamupa waka milimo Petrosi yakuti wachite. Wakamupa “makiyi gha Ufumu.” (Mat. 16:19) Ukaŵa mulimo wa Petrosi kujulira ŵanthu ŵa mitundu yitatu, mwaŵi wa kunjira mu Ufumu wa Chiuta. Chakwamba, ku Ŵayuda, kufuma apo ku Ŵasamariya, ndipo paumaliro ku Ŵamitundu.
15. Chifukwa wuli Petrosi wakamususka Yesu, ndipo wakayowoya vichi?
15 Kweni pamanyuma Yesu wakayowoya kuti awo ŵapika vinandi, ŵazamufumbika vinandi, ndipo yumoza wawo wakaŵa Petrosi. (Luka 12:48) Yesu wakalutilira kuvumbura unenesko wakuzirwa wakukhwaskana na Mesiya, umoza wake ukaŵa wakuti wamusuzgika na kukomeka mu Yerusalemu. Petrosi wakati wapulika ivi vikamukondweska yayi. Ntheura wakamutolera pamphepete Yesu, wakati: “Mujilengere lusungu Fumu. Mungazomerezganga na pachoko chara kuti ichi chimuchitikirani.”—Mat. 16:21, 22.
16. Kasi Yesu wakamuchenya wuli Petrosi? Kasi mazgu agho Yesu wakayowoya ghali na fundo wuli yakovwira tose?
16 Petrosi wakwenera kuti wakayowoya nthena chifukwa cha kumuchitira chitima Yesu. Ntheura wakwenera kuti wakazizwa na ivyo Yesu wakazgora. Yesu wakamulazgira msana Petrosi, wakalaŵiska ŵasambiri ŵanyake, awo nawo ŵakwenera kuti ndivyo ŵakaghanaghananga. Yesu wakati: “Luta kumanyuma kwane Satana! Ndiwe chikhuŵazgo kwa ine, chifukwa uli na maghanoghano gha Chiuta chara, kweni gha ŵanthu.” (Mat. 16:23; Mrk. 8:32, 33) Mazgu agho Yesu wakayowoya ngakovwira kwa tose. Ntchipusu kutolera maghanoghano gha ŵanthu kuluska gha Chiuta. Nyengo zinyake para tikukhumba kovwira munthu, mwambura kumanya tingamuchitiska ivyo vikukondweska Satana m’malo mwa Chiuta. Kweni kasi Petrosi wakachita wuli?
17. Kasi Yesu wakang’anamurangachi apo wakaphalira Petrosi kuti ‘walute kumanyuma kwake’?
17 Petrosi wakamanya kuti Yesu wakang’anamuranga kuti iyo ni Satana nadi yayi. Nakuti umo Yesu wakayowoyera na Petrosi vikupambana na umo wakayowoyera na Satana. Yesu wakaphalira Satana kuti: “Fumapo Satana!” kweni kwa Petrosi wakati: “Luta kumanyuma kwane.” (Mat. 4:10) Yesu wakamutinkha yayi Petrosi, mpositole uyo wakawonamo viwemi. Kweni wakakhumbanga kumovwira waka Petrosi kuti wasinthe maghanoghano ghake ghakubudika pa nkhani iyi. Petrosi wakeneranga yayi kuŵa chakukhuŵazga kwa Yesu, kweni wakeneranga kumovwira.
Pekha usange tikujiyuyura na kupulikira ulongozgi na kusambirapo kanthu ndipo tingaŵa pafupi na Yesu Khristu kweniso Awiske, Yehova Chiuta
18. Kasi Petrosi wakalongora wuli kugomezgeka, ndipo ise tingamuyezga wuli?
18 Kasi Petrosi wakakwesako, kukwiya, panji kusunga vyakusingo? Yayi, iyo wakapulikira ulongozgi. Ntheura wakalongoraso kuti wakaŵa wakugomezgeka. Tose ise tikulondezga Khristu, nyengo zinyake tikukhumbikwira ulongozgi. Pekha usange tikujiyuyura na kupokera ulongozgi na kusambirapo kanthu ndipo tingaŵa pafupi na Yesu Khristu kweniso Awiske, Yehova Chiuta.—Ŵerengani Zintharika 4:13.
Wakatumbikika Chifukwa cha Kugomezgeka
19. Kasi Yesu wakayowoya vichi, ndipo Petrosi wakwenera kuti wakaghanaghananga vichi?
19 Yesu wakayowoyaso mazgu ghanyake ghakuzizika, wakati: “Nadi nkhumuphalirani, ŵalipo ŵanyake awo ŵimilira pano awo ŵachetenge nyifwa chara m’paka ŵazakawone dankha Mwana wa munthu wakwiza mu Ufumu wake.” (Mat. 16:28) Petrosi wakati wapulika mazgu agha, wakwenera kuti wakakhumba kumanya ng’anamuro lake. Kasi Yesu wakang’anamuranga vichi? Panyake Petrosi wakaghanaghananga kuti mwaŵi uwu umujumphenge chifukwa cha ulongozgi uwo Yesu wakamupa.
20, 21. (a) Longosorani mboniwoni iyo Petrosi wakawona. (b) Kasi ivyo Yesu wakadumbiskananga na ŵanthu ŵaŵiri mu mboniwoni yira vikamovwira wuli Petrosi?
20 Kweni pakati pajumpha sabata yimoza, Yesu wakatora Yakobe, Yohane, na Petrosi ndipo wakaluta nawo ku “phiri litali,” panji likaŵa Phiri la Herimoni ilo likaŵa pafupi waka. Ukwenera ukaŵa usiku, chifukwa ŵanthu ŵatatu aŵa ŵakasiwanga. Kweni apo Yesu wakalombanga, chinthu chinyake chikachitika icho chikachimbizga tulo twawo.—Mat. 17:1; Luka 9:28, 29, 32.
21 Yesu wakamba kusintha mawonekero pamaso pawo. Chisko chake chikamba kuŵala, kugadima, m’paka chikaŵa ngwe nga ni dazi. Vyakuvwara vyake vikaŵala tututu. Kufuma apo, pakawoneka mizgezge ya ŵanthu ŵaŵiri, umoza ukimiranga Mozesi, unyake Eliya. Ŵanthu aŵa ŵakadumbiskananga na Yesu vya “kuwukapo kwake uko wakaŵa pafupi kufiska mu Yerusalemu.” Vikuwoneka kuti ŵakadumbirananga vya nyifwa yake kweniso kuwuka kwake. Ntheura tikuwona kuti Petrosi wakabuda nadi apo wakayowoya kuti ivi vingamuchitikira yayi Yesu.—Luka 9:30, 31.
22, 23. (a) Kasi Petrosi wakalongora wuli mtima wa kukhumba kovwira ŵanthu? (b) Kasi Petrosi, Yakobe, na Yohane, ŵakapokeraso thumbiko wuli usiku wura?
22 Petrosi wakawonanga nga kuti vinthu ivi vikuchitika nadi, ndipo wakakhumbanga kuchitapo kanthu. Nakuti panji wakakhumbanga kuti mboniwoni yilutilire. Vikawoneka nga Mozesi na Eliya ŵakafumangako kwa Yesu. Ntheura Petrosi wakayowoyapo, wakati: “Msambizgi, ntchiwemi kuti tili pano. Ntheura tiyeni tijinthe mahema ghatatu, limoza linu, limoza la Mozesi, na limoza la Eliya.” Kweni ŵateŵeti ŵa Yehova ŵaŵiri aŵa ŵakafwa nikale, ndipo ŵakakhumbikwiranga mahema yayi. Petrosi wakamanyanga yayi icho wakayowoyanga. Tikukondwa chomene para tikusambira vya munthu uyu chifukwa wakaŵa wakujipeleka kweniso wakukhumbisiska kovwira ŵanthu.—Luka 9:33.
23 Usiku wura, Petrosi, Yakobe, na Yohane, ŵakapokeraso thumbiko linyake. Bingu likapangika na kuŵabenekelera pa phiri para. Mu bingu mukafuma mazgu gha Yehova Chiuta. Wakati: “Uyu ni Mwana wane wakusoleka. Mupulikirani.” Kufuma apo, mboniwoni yira yikamalira papo, ŵakakhalaso ŵekha na Yesu.—Luka 9:34-36.
24. (a) Kasi mboniwoni ya kusintha kwa Yesu yikamovwira wuli Petrosi? (b) Kasi mboniwoni iyi yingatovwira wuli?
24 Mboniwoni ya kusintha kwa Yesu yikaŵa thumbiko likuru kwa Petrosi, na kwa ise wuwo. Pakati pajumpha vyaka vinandi, Petrosi wakalemba kuti wakaŵa na mwaŵi usiku wura wa kuwonerathu uchindami wa Yesu nga ni Themba kuchanya kweniso wa kuŵa yumoza wa “ŵakaboni awo ŵakawona na maso vya ukuru wake.” Mboniwoni iyi yikalongora kuti mauchimi ghanandi agho ghali mu Mazgu gha Chiuta ngaunenesko, ndipo yikakhozga chipulikano cha Petrosi kuti wazizipizge ivyo vikaŵa munthazi. (Ŵerengani 2 Petrosi 1:16-19.) Nase mboniwoni iyi yingatovwira nga ni Petrosi, usange tikulutilira kugomezgeka kwa Fumu iyo Yehova watipa, kusambira kwa iyo, kuyilondezga zuŵa lililose kweniso para tikupulikira ntchenyo na ulongozgi.
^ ndime 6 Apa tikuwona ukaboni wakuti ŵanthu aŵa ŵakakaŵanga yayi kusintha, chomene para tingayaniska ivyo ŵakayowoya pa nyengo iyi na ivyo ŵakayowoya mayiro ghake apo ŵakatenge Yesu ni ntchimi ya Chiuta.—Yoh. 6:14.
^ ndime 11 Kufuma mumphepete mwa Nyanja ya Galileya, ŵanthu aŵa ŵakenda ulendo wa makilomita pafupifupi 50. Iwo ŵakafuma mu malo ghakuthambalara chomene ŵakajumpha mu malo ghakutowa m’paka ŵakafika ku malo ghakukwera chomene.


text:
Kasi Mukukumbuka?
Kasi muli kuŵazga magazini gha Gongwe la Mulinda ghasonosono apa? Yezgani kuzgora mafumbo agha:
Kasi pa Nisani 14, mwanamberere wa Paska wakeneranga kukomeka nyengo wuli?
Mabaibolo ghanyake ghakuti “na mise,” “misemise,” panji “para dazi lanjira waka” kweni ungweru ucalipo. (Ex. 12:6)—12/15, peji 18-19.
Kasi ni fundo wuli za mu Baibolo izo zingawovwira ŵawukirano kuti ŵasankhe vinthu mwavinjeru?
Zitatu ni izi (1) Penjani dankha Ufumu wa Ciuta na urunji wake. (Mat. 6:19-34) (2) Sangani cimwemwe pakuteŵetera ŵanji. (Mil. 20:35) (3) Teŵeterani Ciuta mwakukwana apo mucali ŵawukirano. (Muph. 12:1)—1/15, peji 19-20.
Kasi ŵanthu ŵanayi awo ŵakwera pa mahaci kwambira mu 1914 ŵakwimira vici?
Yesu, ndiyo wakwera pa haci lituŵa, ndipo wakacimbizga Satana na viŵanda vyake kucanya. Uyo wakwera pa haci liswesi wakwimira nkhondo izo zasuzga comene ŵanthu. Uyo wakwera pa haci lifipa wakwimira njara. Uyo wakwera pa haci lituwulufu wakukoma ŵanthu na nthenda zakofya, ndipo wakoma ŵanthu mamiliyoni ghanandi. (Uvu. 6:2-8)—2/1, peji 6-7.
Kasi nyengo yakuti “nthengwa ya Mwanamberere” yicitike yizamukwana pawuli? (Uvu. 19:7)
Yizamucitika para Themba, Yesu Khristu, lazakamalizga kutonda kwake, pamanyuma pakuti Babuloni Mukuru waparanyika ndiposo nkhondo ya Haramagedoni yamara.—2/15, peji 10.
Cifukwa wuli Ŵayuda ŵa mu nyengo yakale “ŵakalindiliranga” Mesiya? (Luka 3:15)
Palije ukaboni uwo ukulongora kuti Ŵayuda ŵa mu nyengo ya Yesu ŵakawumanyanga makora ucimi wa Daniyeli wakuyowoya vya Mesiya, umo ise tikuwumanyira. (Dan. 9:24-27) Ndipouli, ŵakwenera kuti ŵakapulika ivyo mungelo wakaphalira ŵaliska, panji ivyo nchimi yanakazi, Ana, yikayowoya yikati yawona Yesu mu tempile pa nyengo iyo wakaŵa bonda. Kweniso ŵakumanya vya nyenyezi ŵakiza kuzakapenja ‘uyo wakababika themba la Ŵayuda.’ (Mat. 2:1, 2) Pamanyuma, Yohane Mubapatizi wakalongora kuti Khristu wali pafupi kwiza.—2/15, peji 26-27.
Kasi tingacita wuli kuti kayowoyero kithu kaleke kuŵa Enya apo tikunena Cara? (2 Kor. 1:18)
Nyengo zinyake tingatondeka kufiska ivyo tikalayizga cifukwa ca vinthu vyamabuci. Kweni usange talayizga cinthu cinyake, tikwenera kuyezgayezga kufiska.—3/15, peji 32.
Kasi tingacita wuli kuti tikane ciyezgo ca kuwonelera vithuzithuzi vyamuziro?
Pali fundo zitatu zakovwira (1) Usange mwamabuci tawona vinthu vyakuwuska khumbo lakugonana, nyengo yeneyiyo tikwenera kulaŵiska kumphepete. (2) Tikwenera kuvikilira maghanoghano ghithu mwa kughanaghanira comene vinthu viwemi na kulomba kwa Ciuta. (3) Tikwenera kuvikilira mendero ghithu mwa kugega mafilimu panji Mawebusayiti agho ghakulongora vithuzithuzi vyamuziro.—4/1, peji 10-12.
Kasi pangaŵa masuzgo wuli usange Mkhristu wangasida mbumba yake na kuluta ku caru cinyake kukapenja ndalama?
Para ŵapapi na ŵana ŵakukhala pamoza yayi, ŵana ŵangasuzgika maghanoghano ndipo nkharo yawo yinganangika. Ŵangamba kuŵakwiyira ŵapapi ŵawo. Ndipo awo ŵakukhala kutali na munyawo wa mu nthengwa ŵangayezgeka kuti ŵacite uleŵi.—4/15, peji 19-20.
Cifukwa wuli vigeŵenga ivyo ŵakavipayikanga pa khuni ŵakaviphyoranga malundi?
Ŵaroma ŵakapayikanga pa khuni ŵanthu ŵanyake awo ŵaswa malango. Ŵayuda ŵakalomba kuti malundi gha vigeŵenga ivyo ŵakavipayika pafupi na Yesu ghaphyoleke. Ici cikapangiska kuti vigeŵenga vitondeke kuthuta makora, na kufwa luŵiro. Ntheura vikagona pa khuni yayi. (Dute. 21:22, 23)—5/1, peji 11.
Kasi tikwenera kukumbuka mafumbo ghanayi ngani para tili mu upharazgi?
Kasi ŵanthu awo nkhukhumba kuŵapharazgira mbanjani? Kasi naŵasanga nkhu? Kasi nyengo yiwemi yakuŵasangira ni nji? Kasi nkhwenera kucita wuli pakuŵapharazgira?—5/15, peji 12-15.
Kasi hona wakoma ŵanthu ŵanandi wuli?
Mu vyaka vya m’ma 1900 ivyo vyajumpha, wakakoma ŵanthu 100 miliyoni. Pa nyengo yasono, wakukoma ŵanthu pafupifupi 6 miliyoni pa caka.—6/1, peji 3.


text:
Kasi mungatemwa kuŵerenga nkhani iyi mu %%?
Baibolo la pa Intaneti
MALEMBA GHAKUPATULIKA MU MANG'ANAMULIRO GHA CHARU CHIPHYA
Kasi mungatemwa kuŵerenga nkhani iyi mu %%?
5 Ungachenyanga mwanalume mulara mwaukali yayi,+ kweni umudandawulire nga ni wuso. Ŵanyamata uyowoyenge nawo nga mbana ŵakwako,
2 ŵanakazi ŵalara nga mbanyoko, ŵamwali nga mbadumbu ŵako, ndipo uleke kuŵa na maghanoghano ghaheni.
3 Ughanaghanirenge vyokoro ivyo ni vyokoro nadi.+
4 Kweni usange chokoro chinyake chili na ŵana panji ŵazukuru, aŵa ŵasambire dankha kusopa Chiuta mwakujipeleka mu nyumba zawo+ na kuŵawezgera vyakwenelera ŵapapi na ŵagogo ŵawo,+ pakuti ichi chikukondweska Chiuta.+
5 Mwanakazi uyo ni chokoro nadi ndipo walije pakukora, wakuŵika chigomezgo chake mwa Chiuta,+ nakuti wakukosera mu maŵeyelero na malurombo usiku na muhanya.+
6 Kweni uyo wakujipeleka kuti wakondweske makhumbiro gha thupi ngwakufwa nangauli ngwamoyo.
7 Ntheura lutilira kupeleka ulongozgi uwu kuti ŵaŵe ŵambura kafukwa.
8 Usange munthu wakutondeka kupwelelera ŵabali ŵake, chomenechomene awo mbamunyumba yake, wakana chipulikano ndipo ni muheni chomene kuluska munthu wambura chipulikano.+
9 Chokoro chilembeke pa ndondomeko ya wovwiri para chakwaniska vyaka 60, chokoro ichi chiŵe icho chikaŵa na mfumu yumoza.
10 Chokoro ichi chiŵe na ukaboni wa milimo yiwemi+ nga nkhulera ŵana makora,+ kupokelera ŵalendo,+ kugeziska malundi gha ŵatuŵa,+ kovwira ŵakusuzgika,+ ndiposo kulimbikira mulimo uliwose uwemi.
11 Kweni leka kulemba awo ni vyokoro viwukirano, chifukwa para makhumbiro ghakuti ŵaŵe na ŵanalume ghakura, ŵakuwukako kwa Khristu ndipo ŵakukhumba kutengwa.
12 Ŵazamweruzgika chifukwa chakuti ŵaleka chipulikano icho ŵakalongora pakwamba.
13 Nyengo yeneyiyo pera, ŵakuchita ukata na kuyingayinga mu zinyumba. Ŵakuchita ukata pera yayi kweniso ŵakusesa na kunjilirapo nkhani zaŵene,+ ŵakuyowoya vinthu ivyo ŵakwenera kuyowoya yayi.
14 Ntheura nkhukhumba kuti awo ni vyokoro viwukirano ŵatengwe,+ ŵababe ŵana,+ na kupwelelera ŵamunyumba zawo, kuti wakususka waŵavye mwaŵi wa kususka.
15 Ŵanyake ŵapatuskika kale ndipo ŵakulondezga Satana.
16 Usange mwanakazi waliyose wakugomezga wali na ŵabali ŵake awo ni vyokoro, wawovwirenge vyokoro ivi mwakuti mpingo uleke kuŵa na mphingo. Ndipo mpingo wovwire awo ni vyokoro nadi.+
17 Ŵalara awo ŵakulongozga makora+ ŵapike ntchindi zikuru,+ chomene awo ŵakulimbikira kuyowoya na kusambizga mazgu gha Chiuta.+
18 Pakuti lemba likuti: “Ng’ombe ungayikakanga ku mulomo yayi para yikupwantha tirigu,”+ kweniso, “Wantchito wakwenera kupokera malipiro ghake.”+
19 Uleke kupulikira para munthu wakuti mulara wali na mulandu usange palije ukaboni wa ŵanthu ŵaŵiri panji ŵatatu.+
20 Ŵanthu awo ŵakuchita kwananga uŵachenye+ pamaso pa wose,+ mwakuti ŵanyake nawo ŵaŵe na wofi.
21 Nkhukuphalira panthazi pa Chiuta na Khristu Yesu na ŵangelo ŵakusoleka, kuti ulondezgenge ulongozgi uwu kwambura kutemwera panji sankho.+
22 Ungachimbiliranga yayi kuŵika mawoko pa munthu,+ nesi kupokako zakwananga za ŵanyake, ujisungilire mutuŵa.
23 Ungamwangaso maji yayi, kweni umwengepo vinyo pachoko, chifukwa cha mu nthumbo mwako na ulwari uwo ukukusuzga nyengo zinandi.
24 Zakwananga za ŵanthu ŵanyake zikuwoneka pakweru, kulongozgera ku cheruzgo, kweni za ŵanthu ŵanyake zikuzakawoneka pamanyuma.+
25 Mwakuyana waka, milimo yiwemi yikuwoneka pakweru+ ndipo iyo yikuleka kuwoneka yingalutilira yayi kubisika.+
Tumizgani
Tumizgani
1 Timote 5
Malemba Ghakupatulika mu Mang’anamuliro gha Charu Chiphya
https://www.jw.org/finder?docid=1001061103&Book=54&Chapter=5&wtlocale=TB&srcid=share
Chitumbuka
mailto:?body=Ŵazgani Baibolo pa Intaneti%0a%0ahttps%3A%2F%2Fwww.jw.org%2Ffinder%3Fdocid%3D1001061103%26Book%3D54%26Chapter%3D5%26wtlocale%3DTB%26srcid=share&subject=Ŵazgani Baibolo pa Intaneti
https://assetsnffrgf-a.akamaihd.net/assets/m/1001061103/univ/art/1001061103_univ_sqr_xl.jpg


text:
NKHANI YAKULONGOSORA UMOYO WA MUNTHU
Nili pa Mtende na Chiuta Kweniso Amama
ZUŴA linyake, amama ŵakanifumba kuti: “Chifukwa wuli waleka kusopa mizimu ya ŵasekuru? Kasi ukumanya yayi kuti ndiyo yili kukupa umoyo? Kasi ukukhumba yayi kuyiwonga? Ungaleka wuli mitheto ya ŵasekuru ŵithu? Kuleka kusopa mizimu ya ŵasekuru ŵithu ni muyuyuro ukuru chomene.” Amama ŵakati ŵamara kuyowoya mazgu agha, ŵakamba kulira.
Pambere ivi vindachitike, Ŵakaboni ŵa Yehova ŵakapempha amama kuti ŵasambirenge nawo Baibolo. Amama ŵakakana, ndipo pakugwentha ŵakati ŵasambirenge na ine. Nyengo zose nkhapulikiranga amama, kweni pa nkhani yakuleka kusambira Baibolo, nkhakolerana nawo chara chifukwa nkhakhumbanga kukondweska Yehova. Nangauli chikaŵa chipusu yayi, kweni Yehova wakanovwira.
KUMANYA YEHOVA
Ŵanthu ŵanandi ku Japan Mbabuda, ndipo tose mu mbumba yithu tikaŵa Ŵabuda. Nkhati nasambira Baibolo na Ŵakaboni ŵa Yehova kwa myezi yiŵiri, nkhakhorwa kuti Baibolo likuneneska. Nati napulika kuti nili na adada kuchanya, nkhanweka kuti niŵamanye makora. Pakwamba, amama ŵakakondwanga para nkhuŵaphalirako ivyo nasambira. Pamasinda nkhamba kuluta ku Nyumba ya Ufumu. Nkhati namba kumanya vinandi vya Yehova, nkhaphalira amama kuti sono ndine Mkhristu, ndipo naleka Chibuda. Amama ŵakakwiya chomene, ndipo ŵakati: “Ntchakukhozga soni chomene kuŵa na mwana uyo wakuleka kusopa mizimu ya ŵasekuru.” Ndipo ŵakati nileke kusambira Baibolo na kuluta ku maungano gha Ŵakaboni ŵa Yehova. Nkhamanyanga yayi kuti amama ŵangayowoya nthena. Ŵakaŵa nga mbamama ŵaneso cha!
Adada ŵakakolerana na amama. Pa nyengo iyi nkhamanyanga kuti lemba la Ŵaefeso 6 likuti nipulikirenge ŵapapi. Nkhawona kuti para ningaŵapulikira ŵapapi ŵane, nawo ŵanipulikiskenge. Pa nyengo iyi nkhanozgekeranga kulemba mayeso. Ntheura kwa myezi yitatu nkhapulikira ivyo ŵapapi ŵakaniphalira na kulayizga Yehova kuti nizamuwunganaso para myezi iyi yajumpha.
Apa nkhaghanaghana mwakubudika. Nkhawonanga nga kuti ubwezi wane na Yehova ulutilirenge kuŵa wakukhora, kweni mwaluŵiro nkhalopwa mwauzimu. Kweniso amama na adada ŵakalimbikira kuti nilekerethu kusopa Yehova.
YEHOVA WAKANOVWIRA
Pa Nyumba ya Ufumu nkhachezganga na ŵabali na ŵadumbu ŵanandi awoso ŵakasuskikanga na ŵabali ŵawo. Ŵabali aŵa ŵakanisimikizgira kuti Yehova wanovwirenge. (Mat. 10:34-37) Ŵakaniphalira kuti para nilutilirenge kugomezgeka kwa Yehova, ningawovwiraso ŵabali ŵane kuti nawo ŵazakapone. Ntheura nkhamba kulomba chomene Yehova kuti wanovwire.
Ŵapapi ŵane ŵakachitanga vinthu vyakupambanapambana kuti nileke kusopa Yehova. Kanandi amama ŵakaninyengeleranga kuti nileke kusambira Baibolo. Nyengo zinandi nkhaŵazgoranga chara kuti tileke kugazgana. Amama ŵakakhumbanga kuti nichindikenge maghanoghano ghawo na vigomezgo vyawo. Ŵapapi ŵane ŵakanipanga ntchito zinandi kuti nileke kufumapo pa nyumba. Nyengo zinyake ŵakanijaliranga kuwaro na kuninora chakurya.
Amama ŵakapempha ŵanyawo kuti ŵaŵawovwire pa nkhani iyi. Ŵakapempha msambizgi wane wa ku sukulu, kweni wakaŵakanira. Zuŵa linyake ŵakaluta nane kwa bwana wawo uyo wakaniphalira kuti visopa vyose ni vyambura phindu, kweni nkhamupulikira chara. Nyengo zinyake amama ŵakaliranga para ŵakwimbira foni ŵabali ŵithu kuti ŵaŵawovwire. Ivi vikanikwenyerezganga chomene. Kweni ŵalara ŵakaniphalira kuti nileke kwenjerwa chifukwa para amama ŵakuchita nthena ndikuti ŵakuŵapharazgira ŵanthu aŵa.
Ŵapapi ŵane ŵakakhumbanga kuti nilute ku yunivesite kuti nizakasange ntchito yiwemi. Tikatondeka kudumbiskana makora nkhani iyi, ntheura nkhaŵalembera waka makalata kuti ŵapulike maghanoghano ghane. Adada ŵakakwiya chomene ndipo ŵakati: “Para ukuwona nga kuti ungasanga ntchito yiwemi kwambura kuluta ku yunivesite, mbwenu uyisange machero. Para watondeka, mbwenu pa nyumba yane uwukepo.” Nkhalomba Yehova kuti wanovwire. Zuŵa lakulondezgapo apo nkhaŵa mu uteŵeti, nkhakumana na ŵadumbu ŵaŵiri awo ŵakanilemba ntchito yakusambizga ŵana ŵawo. Kweni adada ŵakanidundukira ndipo ŵakaniŵerenganga yayi. Amama ŵakati ntchiwemi kuti niŵe waka kachigeŵenga kuluska kuŵa Kaboni wa Yehova.
Yehova wakanovwira kuti nileke kwenjerwa
Nyengo zinyake nkhawonanga nga kuti nkhuchita vinthu mwakutalulira. Ntheura nkhalomba kwa Yehova ndipo nkhawona kuti wakunitemwa. Pamanyuma pakulomba, nkhamba kuŵa na maghanoghano ghakwenelera ndipo nkhawona kuti ŵapapi ŵane ŵakunisuska chifukwa chakuti ŵakunifipira mtima. Yehova wakanovwira kuti nileke kwenjerwa ndiposo kuti nimanye kuti ivyo nkhuchita vikumukondweska. Nkhakondwanga chomene para nkhupharazga. Ntheura nkhawona kuti nambe kuchita upayiniya.
UPAYINIYA
Ŵadumbu ŵanyake ŵakati ŵapulika kuti nkhukhumba kwamba upayiniya, ŵakaniphalira kuti nilindilire dankha m’paka mtima wa ŵapapi ŵane utune. Nkhalomba Yehova kuti wanipe mahara, nkhachita kafukufuku, nkhaghanaghanirapo chifukwa icho nkhukhumbira upayiniya, ndiposo nkhadumbiskana na ŵabali na ŵadumbu ŵakukhwima. Paumaliro nkhawona kuti nikondweske Yehova. Nkhamanya kuti ŵapapi ŵane ŵalutilirenge kunisuska, ntheura palije chifukwa chakuti nilindilire dankha.
Nkhamba upayiniya nati namalizga waka masambiro gha ku sekondare. Nati nachita upayiniya kwa nyengo yichoko waka, nkhakhumbanga kuluta uko kuli ŵapharazgi ŵa Ufumu ŵachoko. Kweni ŵapapi ŵane ŵakakhumbanga yayi kuti nifumepo pa nyumba. Ntheura, nkhalindilira m’paka nkhakwaniska vyaka 20. Paumaliro nkhalembera kalata ofesi ya munthavi, kupempha kuti nkhateŵetere kumwera kwa Japan. Nkhamanya kuti para ndiko ningaluta, amama ŵangenjerwa viŵi yayi chifukwa kuli ŵachibali.
Icho chikanikondweska chomene apo nkhateŵeteranga ku malo agha ntchakuti ŵanandi awo nkhaŵasambizganga Baibolo ŵakabatizika. Nkhamba kusambira Chingelezi kuti nichite vinandi pakuteŵetera Chiuta. Mu mpingo uwo nkhawungananga mukaŵa ŵapayiniya ŵapadera ŵaŵiri, ndipo nane nkhamba kudokera upayiniya wapadera. Pa nyengo iyi, amama ŵakalwara kaŵiri, ndipo nkhaluta kukaŵawovwira. Amama ŵakazizwa chomene ŵati ŵawona kuti nkhuŵapwelelera ndipo ŵakamba kunitemwa.
YEHOVA WANITUMBIKA CHOMENE
Pakati pajumpha vyaka 7, nkhapokera kalata yakunisonga kufuma kwa Atsushi, uyo wakaŵa yumoza wa ŵapayiniya ŵapadera awo tikawungananga nawo. Ine nkhaŵavya maghanoghano ghakutorana na Atsushi. Pakati pajumpha mwezi, nkhamuzgora kuti palije suzgo, kweni timanyane dankha makora. Pamasinda, tikawona kuti tose tikukhumba kuchita uteŵeti wanyengozose kweniso ndise ŵakunozgeka kuluta kulikose uko gulu lingatituma. Paumaliro tikatorana. Nkhakondwa chomene kuti amama, adada, na ŵabali ŵithu ŵanandi ŵakiza ku ukwati withu.
Apo tikachitanga upayiniya wanyengozose, Atsushi wakimikika kuŵa movwiri wa mulaŵiliri wa dera. Pamasinda, tose tikamba upayiniya wapadera, ndipo pakajumpha kanyengo kachoko waka, Atsushi wakimikika kuŵa mulaŵiliri wa dera. Zuŵa linyake tikati tamalizga kuchezgera mipingo yose mu dera, ofesi ya munthavi yikatiyimbira foni kuti tikachezgerenge mipingo ku Nepal.
Nkhafipa mtima kuti, ka ŵapapi ŵane ŵayipokelerenge wuli nkhani iyi? Nati naŵayimbira foni, adada ŵakanizgora kuti: “Ukuluta ku malo ghawemi chomene mwana wane.” Pambere nindaŵayimbire foni, mubwezi wawo wakaŵapa buku ilo likalongosoranga vya ku Nepal, ndipo ŵakadokerangako.
Tikakondwanga chomene kuteŵetera lumoza na ŵabali ŵithu ŵa ku Nepal. Pamasinda, tikamba kuchezgeraso mipingo ya ku Bangladesh. Nangauli charu ichi chili pafupi na charu cha Nepal, kweni kakhaliro ka ŵanthu kakupambana chomene. Ntheura tikeneranga kusambira nthowa zakupambanapambana zakapharazgiro. Tikati tateŵeterako kwa vyaka 5, tikaweleraso ku Japan uko tikulutilira kuchezgera mipingo.
Nasambira vinandi pakuteŵetera Yehova ku Japan, Nepal, na Bangladesh. Mitheto ya ŵanthu ŵa mu vyaru ivi yikupambana chomene, kweni nawona kuti munthu waliyose ngwakuzirwa. Nasambiraso kuti Yehova wakupwelelera, kupokelera, kovwira, na kutumbika munthu waliyose payekha.
Nkhuwonga chomene Yehova pa ivyo wanichitira. Wanovwira kuti nimumanye, nimuteŵetere, ndiposo wanipa mwanalume muwemi. Yehova wakunovwira, ndipo nili nayo paubwezi. Nkhukondwa kuti sono nkhukolerana na ŵapapi ŵane. Nkhuwonga Yehova kuti niliso paubwezi na amama. Nkhuwonga chomene kuti nili pa mtende na Chiuta kweniso amama ŵane.